Ака-укаларга нисбатан жиноий иш қўзғатилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ака-укаларга нисбатан жиноий иш қўзғатилди\nЖиззах шаҳри, Иттифоқ маҳалласи яшовчи, 1991 йилда туғилган Дилором Кубаева (фамилия-исми ўзгартирилган) ҳамда 1993 йилда туғилган Нилуфар Зокировалар ҳудуддаги “Даная” дўконидан чиққанларида уларни шу маҳаллада истиқомат қилувчи Алишер Нарзуллаев ҳақоратлаб, сўкди. Дилором Кубаева унга эътироз билдирганида жанжалга Алишернинг акаси Жавоҳир Нарзуллаев аралашиб, Дилором Кубаеванинг юзига уради.\nБу ҳолатга гувоҳ бўлган Жиззах вилояти ИИБ патруль-пост хизмати ва жамоат тартибини сақлаш бошқармаси батальонининг икки нафар ходимлари ҳуқуқбузарларни тартибга чақириб, уларнинг ҳаракатларига чек қўйиш чораларини кўра бошлайдилар. Яъни, ҳуқуқбузарларни ички ишлар бўлимига олиб бориш чораларини кўришаётганида ака-укалар фаол қаршилик кўрсатиб, ички ишлар ходимларига тан жараҳоти етказишади.\nЖанжалкашлар хизмат машинасининг ойнасини синдириб, эшигини зарарлайдилар. Тиббий кўрик Алишер Нарзуллаев ва Жавоҳир Нарзуллаевларнинг алкоголь таъсирида эканлигини кўрсатди. Суриштирув давомида Алишер Нарзуллаевнинг муқаддам Жиноят Кодексининг 219- моддаси билан судланганлиги аён бўлди. Жавоҳир Нарзуллаев эса Жиноят Кодексининг 105, 219, 277-моддалари асосида жазога тортилган.\nҚисқаси, ака-ука муштумзўрларга жиноий иш қўзғатилди.


Ўзбекистон ОТМларида магистратура йўналишларига ҳужжат қабул қилиш бошланди\n11:31 / 02.07.2015\n2015 йил 1 июль куни республикамизнинг барча олий таълим муассасаларида (ҳарбий ОТМлардан ташқари) 2015/2016 ўқув йили учун магистратура йўналишларига қабул комиссиялари иш бошлади. Бу ҳақда сайтида хабар қилинган.\nЖорий йилда 68 та ОТМларга 5 минг нафар магистр талабалар қабул қилиниши режалаштирилган.\n— магистратура мутахассислиги кўрсатилган ҳолда, олий таълим муассасаси ректори номига ариза;\n— олий маълумот тўғрисидаги ҳужжатнинг асл нусхаси (ёки дипломдан кўчирма — Ўзбекистон Республикаси олий таълим муассасаларини давлат гранти бўйича ўқиб тугатганлар учун) ҳамда унга илова;\n— 3.5 x 4.5 ҳажмдаги 6 дона рангли фотосурат;\n— 086-У шаклдаги тиббий маълумотнома.\nШунингдек, Ўзбекистон Республикаси Вазирлар Маҳкамасининг 2013 йил 23 июлдаги №206-сонли қарорига асосан, “Тошкент давлат юридик университети магистратурасига қабул қилиш тартиби тўғрисида”ги Низом тасдиқланган бўлиб, мазкур ОТМ магистратурасига қабул айнан ўша Низомга асосан олиб борилади. Тошкент давлат юридик университети магистратурасига қабулнинг ўзига хос жиҳатлари ҳақида батафсил маълумотни қуйидаги манзилдан олиш мумкин.


АБДУЛҲАЙ ЛАКНАВИЙНИНГ ҲАЁТИ ВА ИЛМИЙ ФАОЛИЯТИ – Imom Buxoriy xalqaro ilmiy-tadqiqot markazi\nHome / АЛЛОМАЛАР / АБДУЛҲАЙ ЛАКНАВИЙНИНГ ҲАЁТИ ВА ИЛМИЙ ФАОЛИЯТИ\n14/09/2020\tАЛЛОМАЛАР 56 кўрилган\nЎз даврининг етук олими, фақиҳи, мутакаллими, муҳаддиси, тарихчиси, тадқиқотчи-танқидчиси сифатида танилган Абдулҳай Лакнавий – Муҳаммад ибн Абдулҳай ибн Муҳаммад ибн Абдулҳалим Лакнавий Абу Ҳасанот. Манбаларда келтирилишича, Абдулҳай Лакнавийнинг келиб чиқиши пайғамбаримиз Муҳаммад соллаллоҳу алайҳи васалламнинг таниқли ансорларидан бўлган Абу Аййуб ал-Ансорийга бориб тақалади.\nАбдулҳай фиқҳ соҳасида ҳанафийлик мазҳабига мансуб бўлган уламоларнинг фикр-мулоҳазаларини тўплагани, Мовароуннаҳр фиқҳ илми ва ҳанафийлик мазҳабининг ривожига муҳим ҳисса қўшганлиги сабабли “ал-фақиҳ” мақомига сазовор бўлган. У амал-мансабдан йироқ бўлиб, ҳаётини асосан илму маърифатга бағишлаган [2: 120].\nАбдулҳай Лакнавий 1264 ҳижрий йили йигирма олтинчи зу-л-ҳижжа / 1847 йил 5 ноябрь сешанба куни Ҳиндистоннинг Бонда шаҳарчасида таваллуд топган. У ёшлигидан ўткир зеҳни ва эслаб қолиш қобилияти билан тенгдошларидан ажралиб турган. Бу хусусда Абдулҳай Лакнавийнинг ўзи: “Аллоҳ ёшлигимданоқ қувваи ҳофизамни кучайтириб, менга ёдлаш қобилиятини ато этди. Мен барча ўқиган ва эшитганларимни гўёки “Фотиҳа” сурасини ёддан ўқигандек, ёдлаб олгандим”, – деб ёзган [3: 9]. Абдулҳай Лакнавий беш ёшлигида Қуръони каримни ёдлашни бошлаб, ўн ёшга етганида уни тўлиқ хатм қилган. Ўспиринлик чоғидан турли илмларга оид китобларни кўп мутолаа қилиш ва мукаммал билим олишга интилган. Ўқиш-ёзишни ўргангач, турли-туман мавзудаги китобларни ўқиб, улардан маънавий озуқа олади. Шу тариқа у фиқҳ ва ҳадис каби илмларни мустақил равишда тўлиқ эгаллайди. Ўн етти ёшга етганда тиббиёт, мантиқ, калом ва тафсир илмларидан сабоқ ола бошлайди. У Жунфур шаҳарчасидаги мактабда мударрислик қилади.\nОта-боболари Ҳирот, Лоҳур, Деҳли, Сиҳолийга бориб, у ердан эса Лакнавга кўчиб ўтадилар. Лакнавда Франкий маҳалласида яшайдилар. Бу маҳалла қадимда насроний тижоратчилар қўнадиган манзил бўлган. У ўн икки ёшида Қуръони каримни ёд олиб, ўша давр одатларига биноан таровиҳ намозида имомликка ўтади. “Жунфур” шаҳарчасидаги мактабда мударрислик қилади. У ўн бир ёшида “Жунфур”да отасидан фиқҳ, наҳв, ҳадис илмларидан таҳсил олган.\nЎз даврининг етук олимлари Абдулҳай Лакнавийнинг илмини эътироф этганлар. Лакнавий араб ва ажам улкаларида машҳур ҳисобланган олимларнинг қаторидан ўрин олиш шарафига муяссар бўлади. Манбаларда келтирилишича, илмий йиғин ёки суҳбатларда ҳозир бўлганлар унинг маърузасини сукут сақлаб эшитганлар. Лакнавий кўпчилик тушунадиган тилда сўзлагани учун ҳар бир тингловчи унинг суҳбатидан қаноат ҳосил қилар, мажлислар эса ортиқча баҳс-тортишувларсиз якун топар экан. 1279 йили ражаб/1862 декабрда биринчи маротаба отаси билан Ҳайдарободдан ҳаж сафарига йўл олади ва у ерда турли илмларга оид кўплаб китобларга эга бўлади [4: 21-22].\nАбдулҳай Лакнавий риёзиёт илмларини ўрганаётган пайтда, унинг отаси тўсатдан вафот этади. Отаси вафотидан кейин Лакнавий Ҳайдарободдаги шаҳарни тартибга солиш бошқармасидаги мансабга таклиф қилинади. Лекин Абдулҳай Лакнавий ундан бош тортиб, узр айтади. Чунки мансаб дарс бериш ва китоб таълиф этишдан ман қилар эди. У озгина нафақага рози бўлиб, таълим бериш, тасниф этиш ва илм тарқатишга юзланган эди.\nОлим отаси ҳузурида “Шарҳи “Виқоя”ни бир неча маротаба ўқиб, кейинчалик уни изоҳлаб, бир шарҳ (ҳошия) ҳам ёзган. Бу ҳошия “ал-Виқоя” шарҳига ёзилган катта ҳажмли манба бўлиб, унда амалий фиқҳ масалаларини ечиш билан боғлиқ бўлган услублар батафсил баён қилинган [5: 41].\nЛакнавий Бомбейга етиб келгач, бу ерда касалликка чалиниб, узоқ вақт ётиб қолади. У бу пайтда чамаси 30 ёшга кирган эди. Шунга қарамай у талабаларга дарс беришни тўхтатмади. Соғайиб кетгач эса, илм олиш мақсадида яна Бағдодга сафар қилиб, машҳур олимлардан сабоқ олади [4: 23]. Лакнавий Мадинада истиқомат қилган даврларда, уйига яқинроқ бўлган жойда ўз ҳисобидан мактаб очиб, уни “ан-Низомия” мадрасаси деб атайди. Мадрасада талабаларга турли илмлардан сабоқ беради. У таҳсил олиш учун зарур бўлган барча шарт-шароитларни муҳайё этар эди.\nЛакнавий Мадинадан Дамашққа кўчиб ўтишга мажбур бўлган ва у ерда уч йилга яқин истиқомат қилган. Дамашқдаги машҳур олимлар билан танишган. Кейинчалик соғлиги ёмонлашгани боис, дарс беришни тўхтатиб қўйган . Лакнавий 1304 рабиъу-л-аввал/1886 йили ноябрда, Лакнав шаҳрида ўттиз тўққиз ёшида вафот этган. У “Лакнав” шаҳридаги Аслафа қабристонига дафн қилинган.\nАбдулҳай Лакнавий илмий сафар билан борган ислом юртларидаги кўплаб устозлардан сабоқ олган. У “Анбо ал-ҳуллон би анбои уламои Ҳиндустон” (Ҳиндистон олимлари ҳақидаги хабарларни дўсту биродарларга етказиш) номли рисоласида устозларининг ғамхўрлигини алоҳида қайд этган. Дастлабки устози отаси Имом Муҳаммад Абдулҳалим Лакнавий бўлиб, унинг (1239-1285/1824-1868) тўлиқ исми – Муҳаммад Абдулҳалим ибн Муҳаммад Аминулла Лакнавий Ансорийдир. Имом Муҳаммад Абдулҳалим Лакнавий фозил олим бўлиб, ҳикмат ва қадимги тиббиётдан хабардор бўлган. Абдулҳай Лакнавий отасидан асосан иншо, хат ва форс тилидаги китобларни ўқиб ўрганган, сўнг фиқҳ, наҳв, сарф, илм ал-маъоний, баён, мантиқ, ҳикмат, тибб, усул, калом, ҳадис, тафсир ва бошқа кўпгина илмларидан сабоқ олган. Даставвал Қуръони каримни Қосим Али Лакнавий ёрдамида ёд олган. Отаси вафотидан сўнг Лакнавий тоғаси шайх Устоз Муҳаммад Неъматуллоҳга шогирд тушиб, ундан риёзиёт илмидан таҳсил олишга мушарраф бўлган.\nАбдулҳай Лакнавийга сабоқ берган устозлардан аввал маккалик, ундан кейин ҳиндистонлик олимлар туради. Лакнавийнинг маккалик устозлари сирасига шофиъийлик мазҳабидаги муфтий аш-Шайх ас-Саййид Аҳмад ибн Зайн Даҳлон, ҳанбалий мазҳабининг муфтийси Муҳаммад ибн Абдуллоҳ ибн Ҳумайд Ҳанбалий, шайх Муҳаммад ибн Муҳаммад ибн Ғарб шофиъий, шайх Абдулғани ибн Абу Саййид Умрий Ҳанафий Деҳлавий Маданий, Абу Фадл Муҳаммад Ҳафизуллоҳ Бандавий Аъзамий каби олимлар киради. Шунингдек, Лакнавий Муҳаммад Ходим Ҳусайн Музаффар Бурий Азим Обидийдан ҳисоб илмини ўрганган.\nМанбаларда келтирилишича, Лакнавийнинг шогирдлари жуда кўп бўлган. Лекин уларнинг орасида Абдулфаттоҳ Абу Ғудда бошқаларидан алоҳида ажралиб туради. Чунки айни шу шогирди устозининг фиқҳ, ҳадис, наҳв ва тарих илмларига оид асарларини чоп қилиб, шу тариқа Абдулҳай Лакнавийнинг мазкур илмлар борасида қўлга киритган ютуқларидан мовароуннаҳрлик олимларни ҳам баҳраманд этиб турган.\n“Ар-Рафъу ва ат-такмил” китобини нашрга тайёрлаган Абдулфаттоҳ Абу Ғудда 1336/1917 йили Ҳалабда туғилиб, 1417/1996 йили ар-Риёзда вафот этган. Унинг жасадини “ал-Боқия” мозорига дафн этганлар. Абдулфаттоҳ 1382/1962 йили Ҳиндистон ва Покистонга ташриф буюрган [4: 67].\nАбу Ғудда Ҳиндистонга қилган сафари чоғида Лакнавийнинг қўлёзма хатини шайх Абулҳасан Али Ҳусний Надвий Лакнавий ёрдамида батафсил суратга туширишга муаяссар бўлган . Олим Саид Абдул Али Ҳасаний акасининг (Лакнавий) шогирди – Абдулфаттоҳ Абу Ғуддага ўша диёрда етишиб чиққан улуғ алломаларнинг қўлёзма асарлари ҳақида кўпгина маълумотларни тақдим қилган. Шундан сўнг, Абдулфаттоҳ Алигарҳ шаҳарчаси ва Алигарҳ университетида бўлиб, Шайх Абдулҳайнинг мазкур даргоҳда сақланаётган қўлёзма асарлари билан яқиндан танишган. Шу ўринда айтиш жоизки, Лакнавийнинг отаси ҳам ўта зиёли зотлардан бири бўлган (у маҳаллий ҳукумат тасарруфидаги “ан-Нуаб зулфиқор” номли мадрасада 1264/1847 йилдан бошлаб ўқитувчилик қилган ва 1285/1868 йили Ҳайдарободда вафот этган).\nЛакнавийнинг “Муқаддимат таълиқ” (Таълиқ муқаддимаси) номли китоби ҳадис илмига бағишланган бўлиб, 1292/1875 йилнинг охирларида йигирма етти ёшида араб тилида ёзишни бошлаб, лекин сафар ва ишлари кўпайиб кетиши натижасида 1295 йил шаъбон/1878 йил июл ойида ёзиб тугатади. Шайх Тақиюддин Надвий хатоларни тузатиб, асарга фиҳрист тузиб нашр қилди. Бу китоб Ҳиндистон ва Покистонда беш маротаба нашр этилди.\nЛакнавий ўзидан олдин ўтган олимлар, жумладан, Носир ад-дин Тусийнинг “Шарҳ ал-ишорат” (Ишорат шарҳи) ва “ал-Уфқ ал-мубин”, “Қонун ат-тиб” (Тиббиёт қонуни) асарларини севиб мутолаа қилган ва уларни пухта ўрганган. 1288/1871 йили “Шарҳ ал-Чағминий” (Чағминий шарҳи), “Ҳавоши ал-Буржандий” (Буржандий ҳошияси) ва ат-Тусийнинг “ал-Устурлаб” рисолаларини ўқиб тугатган. Лакнавий ёшлик пайтларида бир куни туш кўради. Тушида “Тазкират” (Эслаш), “ат-Тажрид” (Ажратиш), “Таҳрир иқладис” (Иқладис (геометрия) )таҳрири) каби асарларнинг муаллифи Носир ад-дин ат-Тусий унинг илм соҳасидаги саъй-ҳаракатларидан беҳад хурсандлигини изҳор этиб, Лакнавийнинг келгусида илм-фан соҳасида катта ҳурмат-эътибор қозонишини башорат қилади.\nАбдулҳай Лакнавийнинг “ар-Рафъу ва ат-такмил” асари уч маротаба нашр этилган. Асарнинг биринчи нашри 1963 йили Ҳалабда (Сурия) амалга оширилган. Асарда келтирилишича, Лакнавийга замондош бўлган ҳанбалия ва шофиъия мазҳабидаги мухолифлар Абу Ҳанифани ҳадисларни ривоят қилишда раъй ва қиёсга асосланиб иш кўргани учун “заиф” деб танқид қилганлар. Абдулҳай Лакнавийнинг “ар-Рафъу ва ат-такмил” асарида қайд этилишича, гарчи Абу Ҳанифанинг ўзи йирик муҳаддислардан бўлса-да, лекин у фатволар масаласида Ҳаммод ибн Абу Сулаймон (ваф. 120/738 й.) ва Муҳаммад ибн Боқир (VIII аср боши) каби тобиъийнлар ривоят қилган ҳадислардан ҳам бевосита истифода этган. Бу эса Абу Ҳанифанинг мужтаҳид алломалардан бўлганини кўрсатиб берувчи ёрқин мисолдир. Бошқача айтганда, Лакнавий яшаган даврдаги олимлар ҳадисларни ривоят қилишда уларнинг санадига эмас, балки фақат сонигагина эътибор қилишган. Абдулҳай Лакнавий мазкур асари орқали Абу Ҳанифанинг ҳар томонлама чуқур билимга эга бўлган беназир салоҳият ва юксак иқтидор соҳиби эканлигини ишончли далиллар билан кўрсатиб берди.\nЎз даврининг етук олими бўлган Абдулҳай Лакнавийнинг илмий-маънавий мероси, баъзи манбаларда келтирилишича, 120 дан зиёд асарлардан (шундан саксон олтитаси арабча, қолганлари эса ҳиндча)  таркиб топган. Мазкур асарлар бугун ҳам долзарб ва катта илмий аҳамиятга молик манбалар ҳисобланади.\n“Ал-Фавоид ал-баҳийя”даги мавзуларни ёритиш ва асослашда мужтаҳид уламоларнинг фикрлари билан бир қаторда, саҳобалар, тобиъийнлар ва ўрта асрлардаги турли минтақа уламоларининг фикр-мулоҳазалари ҳам келтирилган. Бу ўша даврдаги фиқҳ, ҳадис, тарих, наҳв-сарф, мантиқ, соҳаларида фикр ва қарашларнинг ранг-баранглигини илғаб олишга, мазкур илмларнинг ўша даврдаги ҳолати ҳақида аниқ тасаввур ҳосил қилиб, тегишли хулосалар чиқаришга имкон беради.\nЎХИА Манбалар хазинаси кичик илмий ходими\nАбу ал-Ҳасан Али ал-Ҳусний ан-Надвий ал-Лакнавий. Ал-Фиқҳ ал-муяссар. 3-нашри. – Эрон: Дор ал-Форуқ ал-Аъзам, 2008.\nАл-Қураший. Ал-Жавоҳир ал-мудийя. Ж. II. – Б. 120.\nАл-Лакнавий, Абдулҳай. Ал-Фавоид ал-баҳийя.\nАл-Лакнавий, Абдулҳай. Ар-Рафъу ва ат-такмил.\nАл-Лакнавий, Абдулҳай. Ҳошият шарҳи Виқоя. – Лакнав: Асаҳҳул матобиъ, 1328/1910.\nwww. markaz buhus va dirosat al Madina al Munavvara. com.\n Шайх Абу ал-Ҳасанат Муҳаммад Абдулҳай ибн Абдулҳалим ибн Аминуллоҳ ибн Муҳаммад Акбар ибн Аби ар-раҳм ибн Муҳаммад ибн Ёқуб ибн Абдулазиз ибн Муҳаммад ибн аш-шайх аш-шаҳид Қутбиддин Ансорий Саҳолувий Лакнавий Ҳиндий.


Шавкат Мирзиёев ислоҳотлари бажарилмай туриб, ҳамма чарчаб қолиши мумкин « Ўзбекистон Халқ Ҳаракати\n07 August 2019 - 18:30\n“Захираларга бой Ўзбекистон хорижий сармояларни жалб қилиб, ҳукумат ислоҳотлари ёрдамида иқтисодий моделда инқилиб қилиш умидида” – ёзади Эллиот Смит CNBC (Consumer News and Business Channel) тармоғида.\nМуаллиф Ўзбекистон дунёдаги энг олтинга бой тўртинчи давлат эканини, мис, уран ва ёқилғи бойликлари кўплигини таъкидлайди.\nАйни дамда, Президент Мирзиёев иқтисодда, маҳкама ва инсон ҳуқуқлари тизимида ислоҳотларга интилаётгани, коррупцияни йўқотишга, молиявий бозорларни эркинлаштириб, маҳаллий ҳамда хорижий сармоядорлар учун шароит яратишга ваъда қилаётганини ҳам тасдиқлайди.\n“Бу ислоҳотлар эса Ўзбекистонни 1990-йиллардаги Польша ёки 2000 йиллардаги Руминия даражасига олиб чиқиши мумкин” – дейди Auerbach Grayson таҳлилчиси Ипек де Вилдер.\nМирзиёев ҳаммани чарчатадими?\nМуаллиф Ўзбекистоннинг бу ўриндаги имкониятларини ҳам санайди: жойлашган ўрни, ёш аҳолиси, табиий бойликлари ёки ҳукумат ва хусусий секторда қарздорлик камлиги.\nЛекин Мирзиёев ҳукуматининг кўплаб тараққиёт стратегияси тўлиқ ҳаётга тадбиқ этилмаяпти.\n“Ҳақиқатни олганда, бозор иқтисодига ўтиш ҳамон эҳтимолдан узоқ, чунки мунтазам равишда иқтисодни давлат юритишига таянилади” – дейди Economist Intelligence Unit ташкилоти халқаро прогнозлар бўйича етакчи мутахассиси Агате Демараис.\n“Ислоҳотлар чарчатиб ташлаш хавфи ҳам бор” – давом этади мутахассис.\n“Мирзиёв қисқа вақт ичида кўп ислоҳотларни олдинга сурмоқда. Уларнинг кенг миқёси ва кўламини ҳисобга олсак, айни ислоҳотларни ҳаётга тадбиқ этиш қийин кечиши мумкин”.\nДемараисга кўра, Ўзбекистон жамияти эркин бозордан узоқ, чунки Совет Иттифоқидан қолган мерос ҳамон тирик ва уни онг-шуурдан чиқариб ташлаш учун ўнлаб йиллар вақт кетади.\nДемократия кўрсаткичи бўйича 2018 йили Economist Intelligence Unit ташкилоти Ўзбекистонни 167 мамлакат ичида 156-ўринга қўйган.\nБу Судандан кейинги ўрин. Яъни Ўзбекистон демократия бобида ҳамон жуда орқада.\nДемараиснинг ишонишича, Мирзиёев иқтисодий муҳитни ислоҳ этишга интилса ҳам, демократияни кучайтириш учун сиёсий ислоҳотлар қилмаса керак.\n“Тўғри, Президент баъзи сиёсий маҳкумларни озод қилди” – давом этади мутахассис – “Аммо сўз эркинлиги борасида айрим косметик ўзгаришлар ва президентнинг ижобий сўзлари ҳақиқий ислоҳотларга айланадиганга ўхшамайди”.\nАммо бошқа бир нуфузли гуруҳ – Capital Economics янги бозорлар бўйича бош мутахассиси Уильям Жексон Ўзбекистон кенг қамровли ижобий ўзгаришлар қилганини таъкидлайди.\nУильям Жексон бу ўзгаришлар узоққа мўлжалланган режалар ва сармоядорлар ишончини ошириш учун қулайлигини урғулайди.\nАммо у Ўзбекистоннинг ташқи савдода Россияга жуда ҳам боғланиб қолганига эътибор қаратади.\n“Россияда потенциал ўсиш жуда ҳам заиф” – дейди мутахассис.\n“Ўзбекистон яқинда кредит гуркирашини бошидан кечирди ва натижада импорт кескин ошди, жорий аккаунт дефицити эса кенгайди. Шу сабабли бугун хорижий капитал келишига боғланиб қолди”.


Япония АҚШнинг талабини рад этди | Najot.org\n17.11.2019 17.11.2019 Нажот 0 коментариев АҚШ ҳарбийлари,тўлов,Япония\nЯпония АҚШнинг мамлакатдаги ҳарбий контингентини сақлаш сарф-харажатларини ошириш талабига рад жавоби берди. Бу ҳақда “РИА Новости” ахборот агентлиги хабар берди.\nМаълум қилинишича, АҚШ президентининг миллий хавфсизлик бўйича маслаҳатчиси лавозимини эгаллаган Жон Болтон Японияга ташрифи вақтида Токиодан америкалик ҳарбийларга тўловни 5 марта оширишни талаб қилган, бироқ Япония бунга рад жавобини берган. 2019 йилда АҚШнинг Япониядаги қўшинларини сақлаш сарф-харажатлари 197,4 миллиард иенни (1,82 млрд доллар) ташкил қилган. Шу тариқа, АҚШ ўз ҳарбийлари учун сарф-харажатларнинг 980 млрд иенгача (9 млрд доллар) оширилишини талаб қилган.\nЯпония бунга шундоқ ҳам АҚШнинг барча иттифоқдошларидан кўра кўпроқ пул тўлаётгани билан жавоб қилган ва талабни “нореал” деб атаган.\n2021 йил мартида АҚШ ҳарбийларининг Японияда сақланиши сарф-харажатлари тўғрисида икки томонлама келишув муддати якунланади. Бу сана яқинлашгани сари, бу масала борасидаги музокаралар тобора ўткирлашиб бормоқда.\nТаъкидланишича, июлда Болтон Японияга ташрифи вақтида 50 минг америкалик ҳарбийни сақлаш учун харажатларни 4 марта, яъни 8 млрд долларгача оширишни талаб қилган.\nБундан ташқари, Болтон америкалик ҳарбийларни сақлаш харажатларини ошириш талабини Жанубий Кореяга ҳам қўйган. Сеулга 28,5 минг америкалик ҳарбийнинг Жанубий Кореяда қолишини узайтириш учун харажатларни 5 марта ошириш таклиф қилинган.\n← Эронда интернет ўчириб қўйилди\nАфғонистонда 600 дан ортиқ ИШИД аъзоси таслим бўлди →\nЭронда интернет ўчириб қўйилди\nЭронда интернет ўчириб қўйилди Эронда интернет мамлакат миллий хавфсизлик олий...


Исроил полицияси Биньямин Нетаньяхуни бир неча соат сўроқ қилдиHaqida.net\nHome Dunyo Исроил полицияси Биньямин Нетаньяхуни бир неча соат сўроқ қилди\nИсроил полицияси Биньямин Нетаньяхуни бир неча соат сўроқ қилди\nИсроил полицияси мамлакат бош вазири Биньямин Нетаньяхуни бир неча соат сўроқ қилганини тасдиқлади. Нетаньяхуга нисбатан унинг истеъфосига олиб келиши мумкин бўлган иккита тергов олиб борилмоқда.\nНетаньяху ишбилармонлардан қимматбаҳо совғалар олишда ва Исроилдаги энг йирик нашриёт уйларидан бири “Едиот Ахронот” эгаси билан ҳукуматнинг фаолиятини яхши томондан ёритиш бўйича келишишга уринишда гумонлонмоқда. Нетаньяху нашриёт уйи эгасига бу “хизмати” эвазига нашриёт уйининг асосий рақобатчиси “Исраэль ха-Йом” бепул газетаси имкониятларини чекловчи қонунни қабул қилишга ваъда берган.\n“Биз, бош вазир бугун (9 ноябрда) “Лахав-433” олиб бораётган терговлар доирасида бир неча соат давомида Ал-Қудсдаги қароргоҳида сўроқ қилинганини тасдиқлаймиз”, деб айтилган полиция баёнотида. “Лахав-433” бўлими ўта оғир жиноятлар ва коррупция ишларини тергов қилиш билан шуғулланади.\nНетаньяху ушбу ишлар бўйича умумий ҳисобда 5 марта сўроқ қилинган. Унинг терговчилар билан аввалги учрашуви март ойида бўлиб ўтган. Ўшандан кейин полицияда гувоҳ пайдо бўлган. Бу гувоҳ бош вазир девонининг собиқ бошлиғи Ари Харо бўлиб, у ўзининг қонунга хилоф қилмишлари учун жазонинг юмшатилиши эвазига ўзида мавжуд бўлган маълумотни ошкор қилишга рози бўлган. Полиция аввалроқ ушбу ишларда коррупция, фирибгарлик ва ишончни суистеъмол қилиш аломатларини қидираётганини маълум қилган.\nНетаньяхунинг ўзи эса ҳеч қандай қонунбузарликни амалга оширмаганини ва яна кўп йиллар давомида мамлакатни бошқаришини таъкидламоқда. У мухолиф сиёсатчилар ва журналистларни полиция ва прокуратурага босим ўтказиш йўли билан тўнтарув амалга оширишда айбламоқда. Агар тергов бош вазирга айблов қўйиш билан якунланса, унда унинг истеъфога кетиши масаласи кўтарилади.


15:39 15.02.2018 Ҳавола олиш\nКузьминанинг фикрига кўра, Ўзбекистон мамлакатлар ўртасида кечадиган иқтисодий ҳамкорликда янада очиқ ва актив позицияни эгаллашни режалаштирмоқда\nТОШКЕНТ, 15 фев — Sputnik. Европа ва Осиё мамлакатлари стратегик шериклик истиқболлари тўғрисида гапирар экан, Россия Фанлар академияси Е.М Примаков номидаги жаҳон иқтисодиёти ва халқаро муносабатлар институтида собиқ иттифоқ тадқиқотлари сектори мудираси Елена Кузьмина Ўзбекистон "Катта Евроосиё" лойиҳасида фаол позицияни эгаллайди, дея ишонч билдирди.\nКузьминага кўра, айни вақтда "Катта Евроосиё" муносабатлари тизими шаклланмоқда. Унинг айтишича, ушбу ном остида Россия ва Хитой, Марказий Осиё ва ХХР ўртасида йўлга қўйиладиган ўзаро муносабатлар, шунингдек, бундаги ЕОИИ роли тушунилади.\n"Ўзбекистон нафақат сиёсий, балки иқтисодий томондан ҳам очила бошлади. Хитой ва Россия билан товар айрибошлаш миқдори кўпайди, Қозоғистон ва Ўзбекистон ўртасида сиёсий ечимлар қабул қилинди", — деб таъкидлади эксперт.\nКузьминага кўра, Ўзбекистон ўзининг асосий иқтисодий ҳамкорлари бўлган давлатлар билан ҳамкорлик жараёнларида янада очиқ ва фаол позицияни эгаллашга интилмоқда.


21.10.2021 Бизнинг шарҳлар\n13.10.2021 Бизнинг шарҳлар\n08.10.2021 Бизнинг шарҳлар\n04.10.2021 Бизнинг шарҳлар\n29.09.2021 Бизнинг шарҳлар\n27.09.2021 Бизнинг шарҳлар\n25.09.2021 Бизнинг шарҳлар\n22.09.2021 Бизнинг шарҳлар\n13.09.2021 Бизнинг шарҳлар\n09.09.2021 Бизнинг шарҳлар\n01.09.2021 Бизнинг шарҳлар\n20.08.2021 Бизнинг шарҳлар\n19.08.2021 Бизнинг шарҳлар\nБу ҳақдаги қарор 19 август куни Олий Мажлис Сенати Кенгашининг мажлисида қабул қилинди.\n“Энг яхши бухгалтер - 2021”, “Энг яхши аудитор - 2021” ва “Энг яхши ички аудитор - 2021” танловларида иштирок этинг.\nБарча ходимлар учун, иш ҳафтасининг туридан қатъи назар, 5 кунлик дам олиш кунлари тақдим этилади.\nУлар расмий саналарни нишонлаш ва дам олиш кунларини кўчириш даврида қўшимча ишланмайдиган кунлар туфайли 8 сентябрга қадар узайтирилади.\n18.08.2021 Бизнинг шарҳлар\n«Сотилган товар қайтариб олинмайди» – супермаркетлар ёки кийим-кечак ва пойабзал дўконларида айнан шундай огоҳлантирувчи ёзувларни учратиш мумкин. Бу қонунийми? Бундай вазиятда истеъмолчи қаерга мурожаат қилиши керак?


Футболчи Хосе Антонио Рейес автоҳалокат туфайли вафот этди - xabar.uz\nФутболчи Хосе Антонио Рейес автоҳалокат туфайли...\n01.06.2019 17:17 0 1881\nИспания миллий терма жамоаси, «Арсенал», «Реал», «Севилья»нинг ҳужумкор ярим ҳимоячиси сифатида ўйнаган Хосе Антонио Рейес автоҳалокат оқибатида вафот этди. Бу ҳақда «Севилья» жамоаси тарқатган маълумотга асосланиб «Sports.ru» хабар берди.\nФутболчи 35 ёшни қаршилаган эди.\nРейес 10 яшарлигида «Севилья»га келган, 16 ёшида жамоа сафида дебют қилган. 2004 йилда «Арсенал» сафига қўшилган, ўша мавсум жамоа Англияда чемпион бўлиб билан бирга, мағлубиятсиз юриш ҳам қилган эди.\nИспания термаси сафида 21 ўйинда 4 та гол уришга муваффақ бўлган.\nфутбол ЙТҲ Арсенал Хосе Антонио Рейес


Сурхондарёда медиаклуб иш бошлади – Jurnalist\nR S2019-09-13T11:39:34+05:0013 Sentabr, 2019|Сурхондарё вил.|\nИжодкорларни ҳар томонлама қўллаб-қувватлаб келаётган Ўзбектсон журналистлари ижодий уюшмаси Сурхондарё вилоят бўлими яна бир катта лойиҳага қўл урди.\nЖурналистикага қизиқувчи ёшларни бирлаштирган ҳолда медиа клуб лойиҳасини ишлаб чиқди. Ушбу лойиҳага Термиз давлат университети ҳамкорлик қилиб, таълим даргоҳида машғулот хоналари ташкил қилинди. Университетнинг ёшлар етакчиси Наврўз Омонов талаба ёшлар орасидан иқтидорли ёшларни жамлаган ҳолда жамоа шакллантирди. Ниҳоят эндиги қадам клуб очилиши бўлди.\nНиҳоят, Термиз давлат университети ахборот ресурс маркази учинчи қаватида ташкил этилган клуб очилиши куни кеча катта қизиқиш билан бўлиб ўтди. Ушбу клубнинг очилиш қисмида уюшма раиси М.Абдураҳмонов, “Сурхон тонги” газетаси бош муҳаррир ўринбосари С.Омон, “Сурхон ёшлари” газетаси бош муҳаррири И.Шомиров, “Давр мезони” газетаси масъул котиби Г.Турсаотова иштирок этиб, иқтидорли ёшлар билан журналистика ҳақида самимий сухбатлашди. Шунингдек, ўз касбининг етук журналистлари энди ижодга кириб келаётган ёшларга керакли тавсиялар берди.\nАйтиш керакки клуб учун ташкил этилган хонада ёшлар учун барча қулайликлар яратилган бўлиб, компьютер, проектор ва бир қанча техникалар билан таъминлаган. Клубнинг биринчи иштирокчилари тўрт ой давомида уюшма томонидан дастурга киритилган маҳоратли журналистлардан журналистика сирларини ва тажрибаларини ўрганиши мумкин бўлади. Энг муҳими барча мавзулар амалий машғулотлар билан олиб борилади.\nЎзбекстон Журналистлари ижодий уюшмаси


БАХТ МАСКАНИ » Иштихон овози газетаси\nИнсон борки оиласига ошиқади,чунки ҳаётдаги барча орзу- ниятлари оиласи билан боғлиқ ҳолда кечади. Шунинг учун ҳам оила энг муқаддас даргоҳ дея таърифланади. Дарҳақиқат, оила зиммасига катта масъулият юкланган. Илк тарбия маскани, меҳр, оқибат, инсонийлик оилада шаклланади. Юртимизда ҳар бир оила эътиборда.\nЎтган йили оила кунига бағишлаб ҳамкор ташкилотлар билан ажойиб тадбирлар ўтказилди. ФҲДЁ ташаббуси билан туман тиббиёт бирлашмаси туғриқхона бўлимида янги дунёга келган болажонларнинг оналарига туғилганлик ҳақидаги гувоҳномалар совға-саломлар билан топширилди. Ижтимоий ҳимояга муҳтож оилаларни овора қилмасдан ўз вақтида барча ҳужжатлар бўлимнинг ўзида тақдим этилди. Бу ғамхўрлик, эътибор ифодасидир.\nКутилмаганда бошланган коронавирус пандемияси кўп қатори юртдошларимизни ҳам чеклаб ўтмади. Карантин сабаб 15 май—Халқаро оила кунини тантанали нишонламасак-да эҳтиёткорлик билан белгиланган тиббий-санитария қоидаларига амал қилган ҳолда фаолиятимизни давом эттиришга тўғри келди. Чунки соҳамиз шуни тақозо этади,мақсадимиз халқимизни овора қилмаслан талаб ва истакларини адо этишдир.\nЭҳтиёжманд оилаларнинг янги дунёга келган фарзандларини овора қилмасдан бўлимнинг ўзида туғилганлик гувоҳномалари топширилди. Серфарзанд, кўпнинг мададига муҳтож оилалардан хабар олинди, озиқ-овқат маҳсулотлари билан таъминланди. Узоқ йиллар бирга ҳаёт кечириб, комил фарзадларни ўстирган кекса отахон ва онахонларни қутладик. Шунингдек, туманда ҳаёт кечираётган 90 ёшдан ошган, шу вақтга қадар туғилганлик гувоҳномаси бўлмаган кексалар аниқланди ва ФҲДЁ бўлими, маъмурий суд ҳамкорлигида гувоҳномалар фуқароларнинг хонадонларига еткизилди.\nАзиз юртдошлар, албатта барчамиз учун бу синовлар ўткинчи. Яна озгина сабр қилсак,эҳтиёткорликни унутмасак хавф ортга чекинади. Барча-барчангизни Халқаро оила куни билан қутлаб, бахт маскани бўлмиш оилангизга осойишталик тилайман!\nтуман ФҲДЁ бўлими мудираси.\nАНИҚ ЙЎНАЛИШ БИЛАН ИШЛАШ ЗАРУР\nҚИШЛОҚНИНГ ИЛМЛИ ЎҒЛОНИ\nКУЗ-ҚИШ МАВСУМИГА ТАЙЁРМИСИЗ?\nСАНОАТ СОҲАСИДАГИ ЎЗГАРИШЛАР\n“Темир дафтар”нинг юритилишидан мақсад...?\nЯНГИ ЎҚУВ ЙИЛИ: АНЪАНАВИЙ ҲАМДА ОНЛАЙН ОРҚАЛИ...


03.05.2018 21:50 0 34\nБугун, 3 май куни Ўзбекистон Вазирлар Маҳкамасининг «Сузиш спортини ривожлантириш чора-тадбирлари тўғрисида»ги қарори қабул қилинди. Бу ҳақда Адлия вазирлигининг «Ҳуқуқий ахборот» каналида хабар берилди.\nХабарда қайд этилишича, янги қабул ҳужжат билан 2018–2021-йилларда сузиш спорт турларини ривожлантириш дастури тасдиқланди. Дастурга кўра болалар-ўсмирлар, айниқса, уюшмаган ёшлар ўртасида «Ёш олимпиячилар», «Олимпия умидлари», қизлар ўртасида синхрон сузиш бўйича «Сув париси», сув спорти турлари бўйича «Нафосат олами» спорт мусобақалари ташкил этилади.\nҲудудларда сузиш бўйича малакали мутахассисларни тайёрлаш мақсадида семинарлар ташкил этилади. Бассейнларни йил давомида фаолият юритиши учун уларни электр ва газ таъминоти билан тўлиқ таъминлаш чоралари кўрилади.\nБассейнларнинг эксплуатацияси жараёнларига масъул бўлган ходимларни (филтрловчи, дезинфектор, ва шу кабиларни) тайёрлаш учун махсус курслар очилади.\nБассейнларга кириш жойларида видеокузатув ва турникет мосламалари ўрнатилади.\nҚарор билан, шунингдек, «Бюджет маблағлари ҳисобига молиялаштириладиган бассейнларда шуғулланиш ва улардан фойдаланиш тартиби тўғрисида»ги низом тасдиқланди.\nНизомга кўра бассейнларнинг соғломлаштириш гуруҳларига етти ёшдан бошлаб (агар чуқурлиги бир метрдан ошиқ бўлмаган бассейн бўлса, тўрт ёшдан бошлаб) барча хоҳиш билдирган шахслар қабул қилиниши мумкин.\nШуғулланувчилар бассейнларнинг соғломлаштириш гуруҳларига қабул қилинган кундан эътиборан уларга бассейнга кириш ва сув хавзасидан фойдаланишга рухсат берилади.\nСоғломлаштириш гуруҳларида машғулотлар жараёнига 45 дақиқа (академик соат) ҳамда шуғулланувчилар ечиниб-кийиниши ва ювиниши учун 15 дақиқа вақт белгиланади.\nАгарда бир оиланинг икки ва ундан ортиқ фарзанди бассейнда шуғулланса, улардан ҳар бирининг шуғулланиши учун белгиланган ойлик тўловининг 70 фоизи миқдорида тўлов амалга оширилади.\nБассейнларда шуғулланиш истагини билдирган шахслар ушбу бассейн тегишли бўлган муассасага қуйидаги ҳужжатларни тақдим этади:\n— ариза (вояга етмаган шахслар учун уларнинг ота-оналари ёки уларнинг ўрнини босувчи шахслар томонидан);\n— шахсни тасдиқловчи ҳужжатлар (паспорт ёки туғилганлик ҳақидаги гувоҳнома);\n— 086-у-шаклдаги тиббий маълумотнома, тери таносил врачи ва кардиолог томонидан шуғулланишга берилган рухсатнома;\n— шуғулланувчининг спорт мусобақаларида эришган натижаларини тасдиқловчи ҳужжатлар (агар мавжуд бўлса);\n— шуғулланувчининг 3,5 х 4,5 см ўлчамдаги 4 дона рангли фотосурати;\n— шуғулланувчининг спорт паспорти нусхаси, агар мавжуд бўлса (ҳужжатларни топшириш вақтида спорт паспортининг асл нусхаси кўрсатилади);\n— шуғулланувчининг аввалги шуғулланган спорт муассасасидан шуғулланганлигини тасдиқловчи маълумотнома (агарда шуғулланган бўлса).\nМаслаҳат 30/07, 17:31\nХориж 05/11, 09:31


Шифокорни ёқмоқчи бўлган ўғилнинг онаси: «Дўхтирлар боламни шу ҳолатгача олиб боришди»\n10:30 / 27.08.2019\n21 август куни Андижон шаҳрида жойлашган Андижон вилояти кўп тармоқли тиббиёт марказида шифокорларга беморнинг қариндоши томонидан суиқасд уюштирилганди.\nҲодиса рўй берган куниёқ Андижон вилоят Соғлиқни сақлаш бошқармаси оғир бемор бўлган аёлнинг ўғли ортопедия ва жароҳатлар бўлими шифокори Бобур Шавкатовни бўғиб ҳушидан кетказгач, стулга қўл-оёғини боғлаб устидан бензин қуйиб ёқиб юбормоқчи бўлгани, шифокорлар хонасига бензин сепиб, хонага ўт қўйишга урингани ҳақида маълумот берган эди.\nҲуқуқбузарнинг онаси сайт таҳририяти билан алоқага чиқиб, «ўз айтар сўзлари борлигини маълум қилиб, сўзларини тинглаш»ни сўради.\nБолам мени жуда яхши кўради...\nОнахоннинг олдига бордик. Хонобод шаҳрининг «Бунёдкор» маҳалласида яшовчи Инобатхон ая узоқ йиллар давомида ўқитувчилик қилиб нафақага чиққан. Айни пайтда юра олмайди. Танасининг белидан пастки қисми яхши ишламас экан. У 2004 йилдан бери турли касалликларга чалиниб, улар билан олишиб ўтмоқда. Ўти ва қораталоғи операция йўли билан олиб ташлашган. 2010 йили чурра (грижа) олиш бўйича операция столига ётган.\n«Юра олмай қолганимдан кейин ўғлим мени турли жойларга олиб бориб текширтириш ва даволаш учун қаттиқ ҳаракат қила бошлади. Атрофда биз учрамаган нейрохирург қолмади, ҳисоб.\nУзоқ йиллик касалликлар ва операциялардан сўнг 2017 йили яна белим увишиб, ҳаракатланишим қийинлашгач, Андижон Тиббиёт институти қошидаги клиник шифохонада даволандим. Шифокорлар бу касалликни операция қилиб бўлмайди дейишганди. Ўша пайтларда кўп тармоқли тиббиёт маркази шифокори Бобуржон Шавкатовнинг довруғи тарқаётган экан. Тавсия қилишди. Учрадик. У киши «Сизга ўхшаган беморларни операция қилиб юргизиб юборганман. Ҳаммаси яхши бўлади», деди. Белимдаги «грижа»ни операция қилишди.\nБир томондан олиб қараганда Бобуржон мени тўғри операция қилган. Чунки, у операция қилган жойда ҳам чурра (грижа) бўлган. Лекин, бу операция менинг касаллигимга тўғри келмас эди. Абдураҳимжон исмли врач «ўша жойдаги грижа оғриқ беради» деди. Менга у «грижа» оғриқ бермаган экан. Белимдан пастим увишиб, оёғим юрмай қолган. Унинг айтишича, увишишга сабаб кўкрак қафасимнинг орқасидаги сариқ суюқлик орқа мияни қисиб қолиши оқибатида бўлар экан. Бобуржон увишиш сариқ суюқликдан эмас, белдаги «грижа»дан деб белимни операция қилган. Оқибатда операция самара бермади.\nГерманиядан келган шифокор «Буни нотўғри операция қилибди, каналларни тозалаб берсин», деди. Ўғлим Бобуржонга учраса, у «Онангизни тезда олиб келинг, таътилга чиқиб кетяпман. Ўша шифокор айтгандай операция қилиб, кўнглим хотиржам дам оламан» дебди. Бу орада Тошкентга бордик. Хусусий клиника шифокори пастдан, яъни белдан яна операция қилиш кераклигини айтди. Шу клиниканинг бошқа бир шифокори кўкрак қафасини операция қилиш лозимлигини билдирди. Ҳар хил ташхислардан ўғлимнинг боши гангиб қолди.\nОхири, Бобуржоннинг ваъдасини олгач, эртасига йўлланма билан Андижон вилояти кўп тармоқли тиббиёт марказига бордик. У киши операцияда экан. Кутиб қолдик. Операциядан чиқиб, ишлари билан яна бир жойга кетиб қолди. Ўғлим «Ваъда берганди. Наҳотки, чиқиб кўриб қўймайди?», деб сиқила бошлади. Бобуржон мени кўришни Абдураҳимжонга буюриб кетибди. Унинг устига Абдураҳимжоннинг «бу касаллик умуртқадан эмас, кўкрак қафасидаги сариқ суюқликдан», дегани ўғлимнинг жаҳлини чиқариб юборди. Чунки, Бобуржон белимни операция қилдирмоқчи эди. Шу пайт ўғлим «мен бозорчага чиқиб келаман» деб чиқиб кетди. Кейин шу воқеалар бўлди.\nМудҳиш воқеага энг асосий сабаб - шифокорларнинг билимсизлиги, ташхисни тўғри қўя олмагани ва ваъда бериб менга эътибор қилмаганида бўлди. Менинг касалимни тўлиқ ўрганмай операция қилиб, ўғлимни ишонтириб қўйиб, менга вақт ажратмаганидан шу ҳолат келиб чиқди. Турли ташхисларни, инсон тақдирига эътиборсизликни кўрган болам шок ҳолатига тушди.\nЎғлимнинг қилган ишини умуман оқламайман. Бир инсоннинг оёқ-қўлини боғлаб, унга ўт қўйиб юбориш бу - жаҳолат, ваҳшийлик. Лекин, ўғлимни шу даражадаги ёмон ва гуноҳ ишга қўл уришига сабаб бўлган жиҳатлар ҳам бор-ку? Врачларнинг лоқайдлиги, инсон тақдирига бефарқлигини ҳам ҳисобга олинглар, ахир? Бошқарма берган маълумотномада «Бобуржон Шавкатов беморни кўрувдан ўтказди», дейилган экан. Аслида ундай бўлмаган. Шунинг учун сизларни чақирдим.\nБолам мени жуда-жуда яхши кўради. Боламнинг руҳияти жойида, ҳеч қандай камчилиги йўқ эди. Бир пайтлар ҳарбий бўлган. Маълум бир сабабларга кўра, ишдан чиқиб кетган. Ҳозир четга бориб ишлаб келади. Нима қилай, жуда ёмон иш бўлди», дейди она.\nМФЙ раиси нима дейди?\nБиз беморнинг ўғли ҳақида тўлиқ маълумот олиш учун у истиқомат қиладиган «Бунёдкор» МФЙ раиси Муҳаммаджон Аблазов билан ҳам суҳбатлашдик.\nМаҳалла оқсоқоли бўлиб ўтган воқеа бўйича фикр билдирди.\n«Тараққиёт» кўчасида истиқомат қилувчи оила ва Файзулло ҳақида шуни гапиришим мумкинки, у бу ишни қилганига аввал ишонмадим. Файзулло чет элда қайсидир идораларда «охранник» бўлиб ишлаб келишини биламан. Шунинг учун у маҳалланинг тўй-маъракаларида кам бўлади. Ўзи оиласи билан яшамайди. Онасига боғланиб қолган. Қизиққон йигит.\nМаҳалладагилар ҳам бўлган воқеани эшитиб жуда ҳайрон қолишди. Ундан бу ишни кутишмаган эди-да. Бироқ, унинг қилмиши инсонийликка тўғри келмайди ва оқлаб ҳам бўлмайди», дейди у.\nШуни алоҳида таъкидлаб ўтмоқчимизки, мазкур мақола орқали шифокорларни қорага чиқариб, жиноятга қўл урган одамни оқлаш ниятимиз йўқ.\nБиз қураётган ҳуқуқий жамиятда қонунларни четлаб ўтиб инсонни «самосуд» қилишга, шахсга нисбатан ўзбилармонларча чора кўришга ҳеч кимнинг ҳаққи йўқ. Суиқасд қилиш, бировнинг ҳаётини хавфга солиш эса ўта қаттиқ жазоланишини барча фуқаролар яхши билиши керак.\nАндижон вилоят кўп тармоқли тиббиёт марказида бўлган мазкур воқеадан сўнг ижтимоий тармоқларда жуда кўп фикрлар янгради. Биз эса жиноятга қўл урган йигитнинг онасининг илтимосига кўра унинг фикрларини ҳам тингладик.\nСўнгги икки йил давомида тиббиёт ходимларига тажовуз қилиш ҳолатлари кўпайди. Шифокорлик инсоният учун энг керакли, покиза касб. Уларнинг дахлсизлиги алоҳида қонунлар билан ҳимояланиши керак.\nБироқ соҳа ходимлари орасида беморларга бўлган муносабатларини қайта кўриб чиқиши заруриятга айланган шифокорлар ҳам учраб туради...\nKun.uz мухбири, Элмурод Эрматов,


Шавкат Мирзиёев «Боинг – фуқаро самолётлари» компанияси президенти Рэймонд Коннер билан учрашди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шавкат Мирзиёев «Боинг – фуқаро самолётлари» компанияси президенти Рэймонд Коннер билан учрашди\t22:09, 07 сентябрь 2016\tЎзбекистон Республикаси Бош вазири Шавкат Мирзиёев 2016 йил 7 сентябрда «Боинг – фуқаро самолётлари» компанияси президенти Рэймонд Коннерни қабул қилди. Ўзбекистон Республикасининг Биринчи Президенти Ислом Абдуғаниевич Каримов вафоти муносабати билан Р.Коннер «Боинг» компанияси номидан Ўзбекистон ҳукумати ва халқига чуқур ҳамдардлик билдирди, дея хабар беради ЎзА. «Боинг» компанияси билан фуқаро авиацияси соҳасида эришилган юқори даражадаги ўзаро манфаатли ва узоқ муддатли ҳамкорлик мамлакатимизнинг Биринчи Президенти Ислом Каримов қўшма лойиҳаларни ҳар томонлама қўллаб-қувватлаганининг самараси экани таъкидланди. Бугун «Боинг» компанияси Ўзбекистоннинг йўловчи ташийдиган замонавий самолётлар етказиб бериш, улардан фойдаланиш ва хизмат кўрсатиш борасидаги ишончли ҳамкоридир. «Ўзбекистон ҳаво йўллари» миллий авиакомпанияси айни пайтда 15 та «Боинг» самолётидан фойдаланмоқда. Миллий авиакомпаниямиз томонидан амалга оширилаётган барча ташувларнинг ярмидан кўпи айнан ушбу ҳаво лайнерлари ҳиссасига тўғри келмоқда ва бу авиакомпаниямизнинг минтақадаги йирик ҳамда жадал ривожланаётган авиакорхоналардан бири сифатидаги ўрнини мустаҳкамлашда алоҳида аҳамият касб этмоқда. Ватанимиз мустақиллигининг йигирма беш йиллиги арафасида миллий авиакомпаниямиз самолётлари сафига энг замонавий ва шинам «Боинг-787 Дримлайнер» ҳаво кемаси ҳам қўшилди. Мазкур лайнер шу йилнинг 5 сентябридан Урганч, Бухоро ва Нукус шаҳарларига дастлабки парвозларни амалга оширган бўлса, келгуси ҳафтадан халқаро авиайўналишларга қатнай бошлайди. Жорий йилнинг ноябрь ойида эса Ўзбекистонга иккинчи «Дримлайнер» келтирилади. Мамлакатимизда, жумладан, миллий авиакомпаниямиз ўқув-машғулот марказини комплекс тренажёр ускуналари билан таъминлаш орқали учувчи ва мутахассислар тайёрлаш бўйича ҳамкорликда самарали ишлар олиб борилаётир. Шу йилнинг январь ойида янги қўшма лойиҳа – «Ўзбекистон Эйрвейз Текникс» авиакорхонаси базасида замонавий самолётлар конструкциясининг йирик композит материалларини таъмирлаш бўйича минтақавий марказ ишга туширилди. Рэймонд Коннер қўшма лойиҳалар қўллаб-қувватланаётгани учун самимий миннатдорлик билдирди ва у раҳбарлик қилаётган компания ўзбекистонлик ҳамкорлар билан ўзаро манфаатли ҳамда самарали ҳамкорликни давом эттиришга тайёр эканини таъкидлади.


Эски шаҳарнинг «Чақар»и — Shosh.uz | Nafaqat Toshkent haqida…\nБош саҳифа » Биласизми? » Эски шаҳарнинг «Чақар»и\nТўрт томонидан Навоий, Фурқат, Самарқанд Дарвоза ва Қоратош шоҳкўчалари билан ўралган маҳалла ҳали ҳам ўзида Тошкентнинг жозибаси ва эртакона муҳитини сақлаб қолган. Унинг ҳудудини ҳар томондан замонавий иншоотлар ўраб олган: Чорсу тарафдан – БУМ ва унинг орқасидаги 7 қаватли уйлар, Қоратош томонидан – “Медиапарк”, Халқлар дўстлиги майдони томонидан – Президентнинг Халқ қабулхонаси (собиқ Ўзбекистон КП МК ҳузуридаги Партия тарихи институти), Фурқат кўчаси томондан Беньков номидаги Республика рассомчилик коллежи ва Самарқанд Дарвоза томонидан турар жой даҳаси.\nЎрта асрларда бу ерда Эски Ўрда қўрғони бўлган. Кейинчалик унинг ўрнини турар жой бинолари эгаллади. П.Беньков номидаги рассомчилик коллежининг янги биноси қурилаётганида, тупроқ қаърида қадимий ҳаммом қолдиқлари топилган. Чорсудан бозорни «Чақар» орқали Бешёғоч, карвонсаройлар, шаҳар дарвозалари ва маҳаллалар билан боғлаб турувчи кўча ўтган. Кейинчалик унга Бешёғоч номи берилган. Ундан Чорсу ва вокзални Бешёғоч орқали боғлаган илк трамвай йўналишларидан бири ўтган. Бу кўча янги қурилган бинолар орасида сақланиб қолган ва у орқали “Медиапарк”дан БУМга ўтиш мумкин.\n«Чақар» бўйлаб эски шаҳарнинг асосий, қачонлардир сувга тўла бўлган ариқлардан бири – Чўқаркўприк ўтган. «Чақар»дан олдин у ҳозирги Taskent city ҳудудидан оқиб ўтган. «Чақар»дан кейин қувурлар орқали Жар номи билан «Чорсу» меҳмонхонаси ёнидан оқиб ўтади ва ўз номини стадионга ҳам берган. Ундан кейин ариқни Самарқанд дарвоза кўчасининг бир қисмида кўриш мумкин.\n«Чақар»даги тарихий ёдгорликлардан машҳурлари – ҳовлисида қадимги Баланд масжиднинг минораси сақланиб қолган Қоратош масжиди ва қадимги, оловранг қуббали Азизлархон Эшон масжид-мозори. Унинг номи 1808 йилги вақф ёзувларида ёдга олинган.\nБу маълумотлар сайёҳ ва экскурсия иштирокчилари учун аҳамиятли ва қизиқарлидир. «Чақар»нинг аҳолиси эса оддий ҳаётларини давом эттирмоқда. Бироқ, ўзлари яшаб турган тарихий маҳалла уларда алоҳида фахр уйғотади.\nPrevious Бокуда Шарқ халқларининг биринчи съезди. 1920 йил (видео)\nNext Қатағон қурбонлари. Санжар Сиддиқ – ўзбек бадиий таржима санъати асосчиси\nСартлар ким эди?\nPost Views: 182 Биз ҳаммамиз ўлик тиллар ҳақида эшитганмиз: лотин, усмонийлар, манжур ва аравак. Тарихдан …


“Адидас” ва “Пума” қандай пайдо бўлган? - zarnews.uz\n“Adidas” ва “Puma” спорт оламида энг қиммат ўнта брендлар қаторида туради. Уларнинг асосчилари бавариялик (Германия) ака-ука Адольф ва Рудольф Даслерлардир.\nВоқеа 100 йил муқаддам бўлганди. 19 ёшли Адольф Даслер яқингинада кирхона бўлган саройда ўтириб, уни қандай қилиб пойабзал устахонасига айлантириш ҳақида бош қотирарди. 1920 йилда у фронтда бўлишга ва новвойликни ўрганишга улгурганди. Бироқ уни спортнинг ҳамма турлари бўйича натижаларни яхшилашга ёрдам берувчи оёқ кийимлари яратиш қизиқтирарди. Урушгача у акаси Рудольф билан барча мусобақаларда иштирок этиб, ғалаба қозонишда қулай ва мустаҳкам оёқ кийими муҳим роль ўйнашини яхши тушунган эди.\nАдольф дала четидаги чиқиндихоналарни титкилаб, армия ташландиқлари – шиналар, каскалар, парашютларни йиғиб олиб, ушбу материаллардан оёқ кийими тикишни тажриба қилиб кўрди. Намуналарни ҳудуддаги спорт клубларига юборди. У моҳир уста бўлиб чиқди. Аммо ишчанлик, бир ишни бошладими, уни охирига етказиш тоқати етмасди. Бу хислат эса Адольфда мужассам эди. Шундай қилиб биргаликда иш бошлашди. 1924 йилда улар «Ака-ука Даслерлар пойабзал фабрикаси» фирмасини рўйхатдан ўтказдилар ва вазифаларни бўлиб олишди. Адольф ишлаб чиқаришга, Рудольф сотишга масъул бўлди.\nИшлаб чиқариш майдони кенгайди, штатлар 25 кишигача кўпайди. Даслерлар икки йилдан кейин кунига 100 жуфт бутсилар, янги атлетика кроссовкалари ишлаб чиқара бошлади. Яна икки йилдан кейин немис югурувчиси Лина Радкс Амстердам олимпиадасида Даслерлар кроссовкасида ғолиб чиқди.\n1936 йилда Берлин Олимпиадасига жаҳоннинг энг кучли спортчилари ташриф бурди. Улар орасида энг учқур америкалик югурувчи Жесси Оуэнс бор эди. Даслерлар жаҳонга донг таратиш имкониятини қўлдан бермади. Улар Оуэнсга унинг ўлчамида тикилган бутсини тақдим этди ва у ғолиб чиқди. Қора танли атлет Даслерлар кроссовкаларида Берлинда 4 та олтин медални қўлга киритди. Урушдан сўнг америкаликлар Оуэнс учун кроссовкалар тикиб берган Херцогинаурада ишлаб чиқаришни тиклашдан манфаатдор эдилар. Лекин ака-укаларнинг ўзаро можаролари туфайли баскетбол ва бейсбол пойабзаллари ишлаб чиқариш ғояси амалга ошмай қолди. Ака-ука йўллари абадий ажралди. Ораси 500 метр масофада бўлган икки мустақил фирма вужудга келди. Биринчи фабрика Адидас – Адольф Даслер қисқартма номи, иккинчи Роуда – Рудольф Даслер деб аталди. Бироқ кейинчалик у жарангдар бўлсин деб “Пума” деб ўзгартирилди. Кейинчалик ака-укалар дунёдан ўтганларидан сўнг фирмалар кимошди савдосида бошқалар қўлига ўтди. Бироқ “Адидас” ва “Пума” номи сақланиб қолди ва жаҳонда спорт буюмлари ишлаб чиқарувчи фирмалар сифатида донг таратди.\n«АиФ» (2020 йил 11-сон)дан қисқартирилган ҳолда Т.ШОМУРОДОВ тайёрлади.


Днепродзержинск шаҳрида бирга ўқиганмиз\nМен 1940 йили Арис шаҳрида дунёга келдим. 1958 йили Қозоғистонда қора металлургия соҳасини тараққий эттириш бўйича мурожаатнома қабуллангач, Украинадаги Днепродзержинск шаҳрига етмиш нафар йигит-қиз зарбдор комсомол йўналиши бўйича ўқишга отландик. У ерда машғулотлар рус тилида юритилиб, бизлар учун ўқиш осон кечмади. Орамизда рус тилини мукаммал биладиганлар қаторида Нурсултан Назарбаев бор эди. У барчамизга кўп ёрдам берди, фақат рус тилини эмас, олис мусофир юртда ўзини қандай тутиш, муомала одоби каби жиҳатларни тушунтирди. Қисқаси, у етакчи сифатида ўз хислатларини намойиш эта олди.\nОрадан икки ой ўтиб, орамиздаги ҳамроҳ тенгқурларимиз «Уйни соғиндик, кетамиз»га тушиб қолишди. Биз қанча ялиниб ёлвормайлик кўнишмади. Ниҳоят ҳалиги икковини эргаштириб, Нурсултанга мурожаат этдик. Н. Назарбаев ўқишни ташлаб, уйга борганда, эл-юртга ким деган одам бўламиз, ор-номус қайда, деб сўрашса, қандай жавоб берамиз, каби танбеҳларни айтиб, улар қолишга кўндирди.\nБарчамиз ўқишни тамомлаб, ишлаб чиқаришга киришдик. Орамиздаги дўстона алоқа узилгани йўқ. Мен темирйўл соҳасида меҳнат қилдим. 1990 йили Қозоғистон Компартиясининг ўн еттинчи съездида делегат сифатида иштирок этдим. Танаффус пайтида делегатлар билан суҳбатлашиб туриб, менга кўзи тушган Н. Назарбаев «Ўртоқ Каримов, аҳвол қандай» деб саломлашганида ҳаяжонланганим рост. Сабаби, иккаламиз Темиртов шаҳрида 30 йил муқаддам учрашган эдик-да. Зийраклик, хотира қобилияти, донолик ва топқирлик каби фазилатлар ҳаммага ҳам насиб этавермайди. Элбошимиз Н. Назарбаев Украинада бирга ўқиган курсдош дўстларини унутмай, 2003 йили Шимкентда, 2008 йили Темиртовда, 2013 йили Астанадаги Ақўрдада учраштирди.\nДавлат раҳбари сифатида биздан, қандай тилакларингиз бор, деб сўраганида мен Туркистон темирйўл вокзали биносини капитал таъмирлаш ҳамда Туркистон – Шимкент йўналишида замонавий поезд қатновини йўлга қўйишни таклиф қилдим. Шахсий эмас, кўпчиликка алоқадор масала бўлгани учун ҳар иккаласи амалда ўз ечимини топди.\nНурсултан Абишули Назарбаевга мустаҳкам саломатлик, омад, саодат ёр бўлсин!\nАсетулла КАРИМОВ, Туркистон шаҳрининг фахрий фуқароси, 2018-07-05, 11:06 321


Юлдузли тунлар-42 – mulkdor.com\nFebruary 11 2019, 03:02 АдабиётКитобларКутубхона\nҲИРОТ ДОВУЛДАН ОЛДИНГИ ОСУДАЛИК\nХазонрезлик пайти. Ҳирот боғларига сув берадиган Ҳирийруд дарёси ва Инжил анҳорининг қирғоқларига заъфарон япроқлар тўкилган. Қалъа ташқарисидаги машҳур Боғи Жаҳоноро, Боғи Мухтор, Боғи Зубайда, Боғи Чаманлардаги узумзор ва анорзорлар ёз бўйи кўтариб турган меваларидан айрилиб, яккам-дуккам қовжироқ барглар билан сўппайиб қолганлар.\nБироқ бу жанубий шаҳарда кузнинг хазонрезлик одатига бўйсунмайдиган дарахтлар ҳам кўп.\nҲиротга Қандаҳор томонидан келишда йўл бўйидаги хиёбон ва сайргоҳларда ўсган мингларча сарвлар, санобар* дарахтлари кузда ҳам баҳордагидек яшнаб турибди. «Ҳусайн Бойқаро ҳовузи» деб аталган улкан тошҳовуз бўйида кумушранг жажжи япроқлари қуш тилини эслатадиган баланд ва гўзал лисониттайр дарахтлари бор — булар ҳам хазон нималигини билмайди.\nЛисониттайрнинг барглари яра-чақага дорилигини эшитган Тоҳир ҳовуздан берироқда отдан тушди-ю, жиловини ёшгина навкарига тутқизди. Сўнг ўзи ҳовузнинг хилватроқ томонига ўта бошлади. У доривор барглардан юлиб олиб кетмоқчи бўлиб тепадаги шохларга тикилиб бораётганда қаршидан кимдир:\n— Менга қаранг, бек йигит! — деб қолди.\nТоҳир дарахтнинг йўғон танаси ортидан чиқиб келаётган мулланамо кишини кўрди. Нимасидир Фазлиддин тоғасини эслатиб, юрагини ҳаприқтирди. Аммо соқолининг узунлиги-ю, юзининг кексанамо кўриниши Тоҳирни шубҳага солди. У одоб билан:\n— Лаббай, — деб салом берди.\nТоҳирнинг юзидаги ханжар изига тикилиб турган ҳалиги киши энди унинг овозини ҳам таниди-ю:\n— Тоҳир! Жияним! — деб қичқириб юборди.\nТоҳир ҳам энди тоғойисини таниб, қучоқ очганича унга қараб отилди. Ҳовузнинг шишадай тиниқ сувида уларнинг акслари бир-бирига қўшилиб кетди.\n— Ватанимнинг ҳидини олиб келган жияним! Худога шукр, эсон-омон экансен!\nМавлоно Фазлиддин жиянини қучоғидан қўйди-ю, кўзидан юзига оқиб тушган қувонч ёшларини артиб, Тоҳирнинг кумуш камарига, беклар тақадиган қимматбаҳо ханжарига ва сақорлот чакмонига энди разм солиб қаради. Тоҳирнинг бошидаги дубулғанинг тепасида ҳам бекларга хос кичкина байроқча бор эди.\n— Жияним, мартабанг ошибдими?\n— Ҳа, тоға, қўрчибегимен.\n— Муборак бўлсин. Илоҳим сенга ёмон бекларнинг таъсири урмасин!\n— Бобур мирзо ҳам ёмон бекларидан безгандан кейин биттасининг ўрнига мени қўйди… Хўш, ўзингиз қалайсиз, мулла тоға? Келганимдан бери қидирамен. Сўроқлаб-суриштирай десам, таниш-билиш йўқ.\nЁши қирққа кирар-кирмас юзига ажин тушган мавлоно Фазлиддин маъюс товуш билан деди:\n— Юрибмиз… Тупроқдан ташқарида. Худо бизни омадсиз яратган экан-да, жияним. Бу ерга келиб, энди Навоий ҳазратларининг марҳаматларидан баҳраманд бўлай деганимда, у зоти олий вафот этдилар. Катта қурилишлар Ҳусайн Бойқаро замонида ҳам унча-мунча бўлиб турган эди.\nМана шу йил Ҳусайн Бойқаро ҳам оламдан ўтди. Қурилишлар тақа-тақ тўхтаган. Бизга ўхшаганларга яна иш йўқ!\n— Ундай бўлса, Бобур мирзога бир учранг.\n— Бобур мирзо ҳам бу ерда меҳмон… Мени қабул қиладими, йўқми? Орада нозик гаплар ўтган.\nТоҳир мавлоно Фазлиддин билан Хонзода бегим орасида бўлган мураккаб воқеаларнинг чет-ёқасини эшитган эди.\n— Бўлмаса, аввал мен у кишини холи топиб, сиз тўғрингизда гап очиб кўрайми, мулла тоға?\n— Майли, буни кейин яна маслаҳатлашурмиз. Оббо жияним-ей! Мен Бобур мирзонинг Ҳиротга келганларини эшитганимдан бери «сен ҳам бормикинсен, йўқмикинсен», деб ҳар бир навкарга кўз тикиб юрган эдим… Қани энди, юр, уйга борайлик! Агар сенга мана бу доривор япроқлар керак бўлса, уйдан топиб бераман. Бизнинг боғчада ҳам шу дарахтдан бор.\n— Боғчада… бир ўзингизмисиз ёки уйландингизми, мулла тоға?\n— Уйланганмиз, жиян. Навоий ҳазратлари маслаҳат бердилар. У кишида боғбон бўлган дуруст бир одамнинг қизи бор экан…\n— Муборак бўлсин! Фарзандлар ҳам борми?\n— Ҳа, бир ўғил, бир қиз.\n— Э, ажойиб-ку! Ундай бўлса, мен уйингизга тўёналар билан борурмен!\n— Ўзингни кўрганим минг тўёнадан афзал, жиян! Қани, юр!\nТоҳир бир неча қадам юрди-ю, кейин ниманидир эслаб, осмонга қаради. Офтоб оғиб борар эди.\n— Мулла тоға, уйингиз яқинми?\n— Йўқ, узоқроқ. Шаҳар четидаги Назаргоҳ маҳаллотида. Нима эди?\n— Мен ҳозир бир соатдан сўнг хизматда бўлмоғим керак эди. Подшоҳ буюрган эди.\n— Оббо!.. Ундоқ бўлса… Шу ерда бирпас ўтирайлик. Мен сал дийдорингга тўяй! Ўзинг қалайсен, жияним, уйланганмисен?\nТоға-жиян ҳовуздан четроқдаги тош курсига бориб ўтирдилар. Тоҳир Робияни қандай топганини айтиб берди-ю:\n— Кобулга келиб битта ўғилча кўрдик! — деди. — Отини Сафарбек қўйдик.\n— Э, хайрият! Мен бир вақтлар ҳамма нарсадан умидимни узган эдим. Сени ҳам қайта кўролмасмен, деб ўйлаган эдим. Бош омон бўлса, ҳаммаси ўтар экан… Сен билан биз-ку, қутулиб келдик-а! Андижондагиларнинг аҳволи не бўлди?\n— Буни сўраманг, мулла тоға! Шайбонийхоннинг қирғини кечалари тушимга кирса, босинқираб чиқамен!.. У ёқда роса абгор бўлиб, икки юз қирқтагина одам билан Хуросонга қараб жўнадик.\nҲисор тоғларининг орасида роса қийналдик. От-уловлар ўлиб-сўйилиб тамом бўлган. Бобур мирзо ҳам отини онасига бериб, ўзи пиёда юради. Оёқларимизда чориқ. Қўлларимизда таёқ.\nТурадиган жойнинг тайини йўқ. Биров бери кел, демайди. Арзимаган амалдорлар Бобур мирзодай одамга беҳурматлик қилиб «йўлларингдан қолманглар, Ҳисордан тезроқ ўтинглар», дейди. Бизнинг ғазабимиз келиб, қўпол гапирган амалдорларни чопиб ташласак, деймиз.\nЛекин Бобур мирзо: «Бардош қилинглар, тезроқ Амударёдан ўтиб олайлик», деб шоширади.\n— Лекин шоширганича бор экан-да, жиян. Сизлардан сал кейин Шайбонийхон Ҳисорни ҳам босибди-ку.\n— Ҳа, кейин билсак, Бобур мирзо узоқни ўйлаб шундай қилган эканлар. Ҳисор подшоси Хисравшоҳ умрида бир мушук билан ҳам урушиб кўрмаган қўрқоқ одам экан. Бекларнинг кўпчилиги ундан норози экан. Бобур мирзога махфий одамлар юбориб: «Келинг, Ҳисорни сизга берайлик!» дер эканлар. Лекин Бобур мирзо фитнага аралашмади. «Келинг», деган ҳалиги бекларга: «Хоқон бўлсаларинг ўзларинг келинглар», деб яхши гаплар айтиб одам юбордилар.\nБиз Амударёдан бу ёққа ўтганда, Шайбонийхон Ҳисорга бостириб кирибди. Қўрқоқ Хисравшоҳ хон билан жанг қилишга юраги бетламай, пойтахтни ташлаб қочибди. Унинг ўттиз минг қўшини тарқаб кетибди. Ўзингиз биласиз, мулла тоға, бундай пайтда беклар номи улуғроқ бир подшоҳ излаб қолишади. Бобур мирзо Шайбонийхон билан дадил жанг қилгани, бирда енгилган бўлса, бирда уни енггани эсларига тушади. Илгариги эшик оға Қосимбек ўша пайтда Ҳисор қўшинининг орасида эди. Унинг Бобур мирзога ихлосмандлигини биласиз. Хуллас, ини бузилган арига ўхшаб тарқалган Ҳисор қўшини Амударё бўйида бизга келиб қўшилаверди. Энг аввал Боқибек Чағониёний дегани тўрт юз аскари билан келди. Бобур мирзо унга кутганидан зиёда ҳурмат кўрсатди. Боқибекни энг баланд мартабали эшик оға қилиб қўйди. Кейин Хисравшоҳнинг бошқа беклари-ю, навкарлари кетма-кет келиб бизга қўшилаберди-да. Ўзимиз дарёдан икки юз қирқтагина одам ўтган эдик. Бир ой ичида тўрт мингга етдик…\nМавлоно Фазлиддин жиянининг сўнгги йилларда бир қадар ўзгариб қолганини энди аниқроқ сезди. Тоҳир илгари бунчалик сўзлай олмас эди. У гапдон асилзодалар орасида кўп юриб, мулозимларга хос мураккаб иборалар ишлатишга ўрганган эди.\n— Биз Кобулга келсак, арғин деган уруғдан Муқимбек ҳоким бўлиб ўтирган экан. Тахт даъво қилишга ҳаққи ҳам йўқ, биз билан олишадиган кучи ҳам йўқ. Кобулни бизга жангсиз берди.\nКейин Ҳусайн Бойқародан Бобур мирзога хат берди. «Черик билан келинг, Шайбонийхонга қарши иттифоқ бўлиб чиқайлик», дебди. Отда қирқ кун юриб шунча жойдан келсак, Ҳусайн Бойқаро оламдан ўтибди.\n— Бир жиҳатдан Кобулни пойтахт қилиб, бу ерга обрў билан келганларинг яхши бўлибдир, жияним. Акс ҳолда, Ҳусайн Бойқаронинг калондимоғ ўғиллари Бобур мирзони писанд қилмаган бўлур эди.\n— Лекин ҳозир ҳурматимиз жуда жойида. Шаҳар ҳокимини бизга қўшиб қўйганлар. Ҳиротни айлантириб роса томоша қилдирди. Катта даргоҳларда ҳар кун зиёфат. Бугун кеч Бобур мирзо яна саройга боришлари керак эди…\nТоҳир осмонга кўз ташлаб, офтобнинг анча пасайиб қолганини кўрди-ю, безовталаниб ўрнидан қўзғалди:\n— Мулла тоға, мен кеч қолсам бўлмас. Сизнинг уйингизга эртага борсам майлими? Қандай топиб борамен? Шуни айтинг.\nУлар Тоҳирнинг отини жиловидан тутиб турган навкарнинг олдига боргунларича мавлоно Фазлиддин уйининг қаердалигини Тоҳирга батафсил тушунтирди. Тоҳир отининг жиловини навкарининг қўлидан олар экан:\n— Мулла тоға, отингиз қани? — деди.\n— Жияним, мен пиёда юрамен.\n— Уйингиз узоқ бўлса ҳам-а?\n— Ўрганиб кетганмен.\nТоҳир тоғасининг камбағаллашиб қолганини энди сезди-ю, отининг кумуш безакли юганини мавлоно Фазлиддинга тутқазди:\n— Бўлмаса мана шу от сизники.\n— Ўзинг-чи, жияним?\n— Отхонада менинг яна иккита отим турибди. Мининг!\nТоҳир тоғасини қўймасдан отга миндирди-ю, белига қистирилган қимматбаҳо қамчини ҳам тоғасига берди.\n— Сиз Ўшда менга миндириб юборган отнинг қулуни бу, мулла тоға. Ўшанда мени бошдан-оёқ кийинтирган эдингиз-а, эсингиздами?\n— Э, бош омон бўлса дўппи топилади, жиян! Буни эслатиб ўтирма.\n«Аммо эртага келин аямга ҳам, болаларига ҳам бош-оёқ кийимлик олиб бориб, тоғамни яна бир суюнтиришим керак!» деди Тоҳир ўзича.\nИккинчи от устида ўтирган ёшгина навкар нима бўлаётганига унчалик тушунмаса ҳам тоға-жиянга анграйиб қараб турарди.\nМавлоно Фазлиддин хўшлашиб кета бошлади. Тоҳир навкарига қараб шипшиди:\n— Фаросатинг борми?\nБекни пиёда қолдириб, навкарнинг отлиқ туриши чиндан ҳам одобга тўғри келмас эди. Ёш навкар буни эртароқ сезмаганидан изза бўлиб отдан сакраб тушди ва жиловини Тоҳирга тутди:\n— Афв этинг, бек жаноблари.\nМавлоно Фазлиддин ўгирилиб қаради-ю, Тоҳир нав-карнинг отида бекларча савлат тўкиб бораётганини, навкар эса унинг ёнида йўрғалаб пиёда кетаётганини кўрди. Навкардан чиққан баъзи беклар обрўталаб бўлиши мавлононинг эсига тушди. «Ишқилиб, Тоҳир ўшаларга ўхшамасин-да!» деб қўйди ичида.\n* С а н о б а р — нина барги оч ҳаворанг тусдаги гўзал қарағайсимон дарахт. Бизда масалан, Сайробда учрайди.\nМeҳробдан чаён-чақангиз сийқа эмасми?\nУл аксар шом ва эрталабки намозларнигина масжидда ўқуб, қолғанларини уйида адо қилар, пешин, аср, хуфтанларга вақт тополмас эди. Аммо бу кеч жўртта хуфтанга ...\nАдабиётNovember 26 2018, 05:11\n“меҳробдан чаён” романи инглиз тилига таржима ...\nСамарқанд давлат чет тиллари институти ректори Илҳомжон Тўхтасинов адиб таваллудининг 125 йиллигига “Меҳробдан чаён” романини ўзбек тилидан инглиз тилига таржима қилди. Асар ...\nАдабиётOctober 5 2019, 06:10\n3 Панипатда оғир ярадор бўлган Тоҳир уч ойгача ўрнидан туролмай ётди. Саройдан юборилган табиб унинг этидаги яраларни дуруст муолажа қилди-ю, лекин қовурға ва қўл ...\nАдабиётMarch 19 2019, 08:03


Навбатдаги учрашувга тайёргарлик давом этмоқда - "Севинч"\n"Севинч" > Янгиликлар > Медиа > Фоторепортажлар > Навбатдаги учрашувга тайёргарлик давом этмоқда\nНавбатдаги учрашувга тайёргарлик давом этмоқда\n15-09-2019 - 19:34\n“Севинч” навбатдаги 4 ва 5-тур учрашувларини сафарда “Металлург W” ва “Бунёдкор W” жамоаларига қарши ўтказади. Учрашувлар 17 ва 20 сентябр кунлари бўлиб ўтади.\nКуни кеча жамоамиз вакиллари Чирчиқ шаҳрига етиб келишди ва “ZEROM” дам олиш масканига жойлашишди. Учрашувларга тайёргарлик шу ерда давом эттирилади.\nАввал хабар берганимиздек жамоамиз тўлиқ таркиб билан машғулотларга киришган. Мамлакатимизнинг аёллар терма жамоасига жалб этилган футболчиларимиз ҳам умумжамоа машғулотларига қўшилишган.\nБугун куннинг иккинчи ярмида жамоамиз Чирчиқ шаҳридаги “Кимёгар” стадионида машғулот ўтказди. Машғулот қизиқарли ва катта иштиёқ билан ўтди. Машғулотда барча футболчиларимиз иштирок этишди.\nЭртага вакилларимиз, тушдан кейин ПФЛнинг расман таклифига кўра, “CAFA U-15 Girls Championship-2019” халқаро турнирининг финал учрашувини томоша қилиш учун Тошкент шаҳридаги “Локомотив” стадионига ташриф буюришади.\nЭслатиб ўтамиз, 4-тур учрашувни жамоамиз Бекободда “Металлург W”га қарши ўтказади. Учрашув 17 сентябр сешанба куни бўлиб ўтади.\nҚуйида бугунги машғулот жараёни акс этган суратларни эътиборингизга ҳавола қиламиз.


ССВ: 2040 йилга бориб қандли диабетга чалинганлар сони 640 млн кишига етиши мумкин\n22:36 / 08.08.2019\n8 август куни Ахборот ва оммавий коммуникациялар агентлигида Соғлиқни сақлаш вазирлиги мутасаддилари иштирокида «Ўзбекистон Республикасида эндокринология ҳолати» мавзусида матбуот анжумани бўлиб ўтди.\nТадбирда берилган маълумотларга кўра, ҳозирги кунда дунё бўйлаб 400 миллион нафардан зиёд қандли диабет хасталигига чалинган бемор бор (ЖССТ статистикаси). Таҳлилларга кўра, ушбу кўрсаткич 2030 йилга бориб 550 миллиондан ошиши мумкин. Ўзбекистонда ушбу касаллик билан 230 минг нафар киши рўйхатга олинган. Ҳолбуки 2015 йилда бу кўрсаткич 170 минг кишини ташкил қилган эди. Рақамлардан кўриниб турибдики, эндокринология соҳасини ривожлантириш ниҳоятда муҳим.\nҲозирги кунда Ўзбекистонда ўлимга олиб келувчи касалликлар орасида юрак қон томир тизими касалликлари, онкологик касалликлардан кейин айнан қандли диабет ва унинг асоратлари учинчи ўринда турибди.\nМаълумотларга кўра, шифокор-эндокринологлар фаолияти яхши йўлга қўйилган ҳудудда касаллиги расман тасдиқланган 1 нафар беморга ҳали тасдиқланмаган 3 бемор тўғри келиши мумкин. Тиббиёт сифати паст ҳудуд бўлса, бу кўрсаткич 5 кишига қадар етиши мумкин. Шу боис Соғлиқни сақлаш вазирлигининг 2018 йил 25 октябрдаги тегишли буйруғига асосан, пилот вилоятларда (тажриба Сирдарёдан бошланган) 45 ёшдан ошган аҳоли орасида қандли диабет скрининги ўтказилмоқда.\nТадбирда иштирок этган Kun.uz мухбирининг «маълумки Тошкентга вилоятлардан даво истаб келувчилар жуда кўп. Пойтахтдаги марказ барча истовчиларнинг талабини қондира оляптими, навбатлар муаммоси қандай ҳал қилиняпти? Соҳага хусусий секторнинг қизиқиш қай даражада?» деган саволига Республика ихтисослаштирилган эндокринология илмий-амалий тиббиёт маркази директори Анвар Алимов шундай жавоб берди: «Сўнгги икки йил ичида ҳудудларда эндокринология соҳасини комлекс ривожлантириш, моддий-техник базасини мутаҳкамлаш, тиббий ёрдам сифатини ошириш борасида олиб борилган саъй-ҳаракатлар натижасида вилоятлардан пойтахтимизга келиб мурожаат қилувчилар қарийб 3 баробарга қисқарди. Навбатлар ҳам анча камайди. Деярли ҳар бир вилоятда замонавий марказларимиз янгитдан қурилиб, фойдаланишга топширилди ва уларда 650 нафардан зиёд эндокринолог шифокор самарали фаолият юритяпти».\nСоҳага хусусий сектор кириб келишига оид саволга эса Соғлиқни сақлаш вазирининг биринчи ўринбосари Баҳодир Юсупалиев жавоб қайтарди: «Сўнгги йилларда тиббиётимизга хусусий секторнинг кириб келиши кучайди. Фактларга эътибор беринг – икки йил муқаддам хусусий тиббий муассасалар сони 3500та атрофида бўлган бўлса, бугунги кунга келиб улар сони 5100тага етди. Улар орасида эндокринологияга ихтисослашганлари ҳам бор. Қолаверса, яқин йилларда тиббий суғурта жорий этилади. Ана ундан кейин ҳам давлат, ҳам хусусий сектор беморларга тенг хизмат кўрсатаверади».\n22:16 / 12.11.2018


Қозоғистон: Оммавий тартибсизликлар - нималар маълум? - Parstoday\nҚозоғистон: Оммавий тартибсизликлар - нималар маълум?\nфеврал 10, 2020 16:34 Asia/Tashkent\nҚозоғистон жанубидаги Жамбил вилоятида юз берган тартибсизликлар оқибатида 10 киши ҳалок бўлган, 40 киши яраланган.\nМаҳаллий расмийларнинг айтишларича, маиший асосда келиб чиққан муштлашув кейинроқ "миллатлараро тўқнашув тусини олган".\nЖанжал жума куни кеч соатларда асосан, дунганлар яшайдиган Масанчи қишлоғи четида бошланган.\n"Оммавий тартибсизликлар чоғида 40 киши турли даражадаги, жумладан, ўқотар қуролдан жароҳатлар олган. Олинган жароҳатлар натижасида, афсуски, 8 киши вафот этди. Хизмат вазифасини адо этиш чоғида полиция ходимлари турли даражадаги жароҳатларни олди, жумладан, икки ходим, ўқотар қуролдан яраланди", деб айтган шанба куни Қозоғистон Ички ишлар вазири Ерлан Тургумбаев.\nУнинг маълум қилишича, полиция 47 кишини ҳибсга олган, улардан иккита ов милтиқлари мусодара қилинган.\nЖума кунги ҳодисалар натижасида 30 та хусусий турар жой биноси, 15та савдо иншооти ҳамда 23та автомобилга шикаст етган.\nБош вазир Асқар Мамин Жамбил вилояти Қўрдой туманидаги ҳодиса оқибатларини бартараф этиш бўйича ҳукумат комиссияси тузишга буйруқ берган.\nОддий муштлашувми ё миллатлараро низо?\nҚозоғистон расмийлари ҳодисада, уларнинг таъбирича, оддий маиший жанжални миллатлараро тўқнашув сифатида кўрсатишга уринган "иғвогарлар"ни айблашмоқда.\nМуштлашув сабаблари аниқ эмас.\nТургумбаевнинг сўзларига кўра, аввалига муштлашувда 70га яқин одам қатнашган.\n"Бир вақтнинг ўзида иғвогарлар ва ҳодиса гувоҳлари рўй бераётган воқеаларни видеога олиб, мессенжер ва ижтмоий тармоқлар орқали фуқароларни ноқонуний ҳаракатларга чақиришган. Бу зиддиятнинг ёйилишига сабаб бўлган... Қўшни аҳоли пунктларидан 300га яқин одам етиб келган", - деб айтган ИИВ раҳбари.\n"Безорилар метал предметлар, тош ва ўқотар қуроллар ишлатишган. Кейинроқ ҳодисалар Аухатти ва Булан-Ботир қишлоқларига ҳам ёйилган. Аҳоли пунктлари ва уларга олиб борадиган автомобил йўлларига блок-постлар ўрнатилган", - деб айтган вазир.\nМасанчи қишлоғида нималар юз берди?\nМасанчи қишлоғи аҳлининг Азаттык радиоси ("Озодлик" радиосининг Қозоқ хизмати), мухбирига айтишларича, погромлар камида бешта қишлоқда юз берган.\nУларнинг сўзларига кўра, жума оқшоми бир неча юз эркак аҳоли пунктларига келиб, уйлар ва дўконларга ўт қўйган, автомобил ва одамларга ҳужум қилган.\nҚозоғистон дунганлари ассоциацияси раҳбари Хусей Дауров КазТАГ агентлигига мана буларни айтиб берган:\n"Соат 5.25да Олма-Отадан ОМОН (полиция махсус бўлинмаси-таҳр.) ва ҳарбийлар етиб келиб, вазиятни тўлиқ назоратга олишди. Аммо улар бир кунгача кеч қолишди. Агар бир кун аввал ҳаммасини қилишганида, эҳтимол, фожиа юз бермаган, одамларнинг ҳаёти сақлаб қолинган бўларди. Аммо ҳозир, Худога шукур, ҳамма жойда ОМОН турибди ва вазиятни назорат қиляпти".\nМаълум бўлишича, жума куни кундузи полиция Масанчига қўшни Сортобада автомобил воситасини тўхтатган. Ҳайдовчи қочишга уринган, полиция ходимлари етиб борганда қонун бузувчининг қариндошлари уларни тошбўрон қилган. Бу ҳодисанинг тартибсизликларга алоқаси бор ёки йўқлиги ҳозирча номаълум.\nИжтимоий тармоқларда зиддият гўёки дунганлар бир нечта қозоқ эркакларини дўппослаши ортидан бошланиб кетгани ҳақидаги фараз ҳам тарқалмоқда.\nҲодисадан сўнг кўплаб одамлар қўшни Қирғизистонга ўтиб кетишган, чегарачилар кучайтирилган тартибга ўтказилган.\nҚирғизистон соғлиқни сақлаш вазирлиги РИА Новости агентлигига билдиришича, 20га яқин одам шифохонага мурожаат қилган, улардан 10 нафари ётқизилган.\nДунганлар Қирғизистон, Қозоғистоннинг жануби-шарқи ва Ўзбекистон шарқида яшайдиган аҳоли вакилларидир.\nИслом динига мансуб дунганлар 19-асрнинг иккинчи ярмида Хитойдаги тақиблардан қочиб, Марказий Осиёга келиб қолган хитойликларнинг авлодлари ҳисобланади.\nМасанчи дунган аҳолиси яшайдиган марказлардан.\n2009 йилдаги аҳолини рўйхатга олиш маълумотларига кўра, қишлоқнинг 90 фоиз аҳолисини дунганлар, 5 фоизни қозоқ ва яна 5 фоизини руслар ташқил этади.\nҚозоғистон ҳукумати оммавий тўқнашувларда 1000 киши иштирок этганини маълум қилди


Ўзбекистонда экологик деҳқончиликни ривожлантириш зарурми? - BBC News O'zbek\nЎзбекистонда экологик деҳқончиликни ривожлантириш зарурми?\nКичик фермер хўжаликлари деҳқончилик маҳсулотлари ҳажмини кўпайтиради ва табиатга ҳам зарар етказмайди.\nБирлашган Миллатлар Ташкилотининг махсус ҳисоботи ана шундай хулосага келган.\nҲисоботда ёзилишича, қатор мамлакатлардаги экологик фермер хўжаликлари кимёвий ўғитларсиз ҳам кўп ҳосил ола билишган.\nҲозирги аср ўртасигача дунё аҳолиси қарийб тўққиз миллиардга етиши башорат қилинаркан, шунча одамни боқиш масаласи ўта долзарб.\nЎзбекистондан академик Бек Тошмуҳаммедов кўплаб мамлакатларда асосан кичик хўжаликларни ривожлантиришга аҳаммият қаратилаётганини айтади.\n"Кимёвий ўғитлар табиатни ифлослантиради ва деҳқончилик маҳсулотлари таркибини бузади. Бошқа томондан, йирик хўжаликлар самараси кам бўлганини биз ўзимиз колхозлар мисолида кўрганмиз. Эндиги тажрибалар кичик хўжаликларга қаратилмоқда," дейди Бек Тошмуҳаммедов.\nОхирги йилларда Ўзбекистон фермер хўжаликларини йириклаштиришни бошлади.\nБунинг оқибатида жуда кўплаб кичик фермерлар ўз хўжалиги ва еридан ажралди.\nЎзбекистонда бир хил маҳсулотнинг давомли етиштирилиши ва кимёвий ўғитлар кўп ишлатилиши натижасида ҳосилдор ерлар таркиби бузилгани айтилади.\nБек Тошмуҳаммедов ҳозирда деҳқончилик маҳсулотлари ҳажмини ошириш долзарброқ масала эканини таъкидлайди.\n"Бутун дунёда озиқ-овқат тақчиллашмоқда. Назаримда, ирсий янгиланган экинларни эка бошлаш керак. Уларнинг ҳосилдорлиги катта бўлиши мумкин," дейди ўзбекистонлик олим.\nУнга кўра, ҳозирда Ўзбекистон кимёвий ўғитлардан воз кеча олмайди.\n"Дунёда ҳеч бир мамлакат кимёвий ўғитлардан воз кечмаган ва биз ҳам воз кеча олмаймиз. Чунки ўғитлар ёрдамида ҳосилдорликни ошириш мумкин. Азотлиси ҳам, фосфорлиси ҳам қўлланади. Ҳатто пестицидлардан ҳам буткул воз кечилмаган. Чунки усиз экинни чигиртка еб кетади," деб изоҳлайди Бек Тошмуҳаммедов.\nЎзбекистон расмийларига кўра, фермер хўжаликларин йириклаштиришдан мақсад самарадорликни оширишдир.\nАммо фермерлар қандай маҳслуот экиш бобида эркин эмасликларини айтадилар.\nЎзбекистон аҳолиси давомли ошиши баробарида ҳосилдор ерлар йил сайин камаётгани хабар қилинади.\nБаъзи таҳлилчилар шундай шароида Ўзбекистон келаси чорак аср ичида ўз аҳолисини боқа оладими, деган савол устидан бош қотира бошлашган.\nБек Тошмуҳаммедов ҳозирда хавотирга ўрин йўқ деб ҳисоблайди.\n"Бизда суғориладиган ер 4 миллион гектардан кўпроқ. Бу ерда ишлаб ҳали келажакда ҳам аҳолини бемалол боқа оламиз. Ҳозир пахта кўп экилаётганига сабаб, сўнгги йиллари пахта толаси нархи кескин ошиб кетди. Пахта давлатга яхшигина даромад келтирмоқда. Аҳоли ўсиб, Ўзбекистон ўз халқини боқа олмайди қолади деган фикрлар анча бўрттирилган. Чунки охирги йиллари бизда аҳолиси ўсиши секинлашган. Ғарбда аҳоли ўсиши тўхтатаяпти, Ўзбекистонда эса секинлашган," дейди Бек Тошмуҳаммедов.


Абэ ва Трамп Шимолий Кореяга босим ўтказмоқчи » Новости Узбекистана сегодня: nuz.uz\nНовости Узбекистана → Жахонда → Абэ ва Трамп Шимолий Кореяга босим ўтказмоқчи\n23-10-2017 14:55 0 429 Рейтинг1 Чоп этиш\nАбэ ва Трамп Шимолий Кореяга босим ўтказмоқчи\nпония бош вазири Синдзо Абэ АҚШ президенти Дональд Трамп билан телефон суҳбати ўтказди. Суҳбат давомида...\nЯпония бош вазири Синдзо Абэ АҚШ президенти Дональд Трамп билан телефон суҳбати ўтказди. Суҳбат давомида тарафлар Шимолий Кореяга босим ўтказиш масаласига ҳам тўхталиб ўтилди, дея ёзмоқда qalampir.uz нашри NHK телеканали хабарига таяниб.\nЖорий йилнинг ноябрида Трамп илк бор давлат раҳбари сифатида Японияга расмий ташриф уюштиради.\nТаъкидландики, икки мамлакат раҳбарлари КХДРга босим ўтказиш, бундан ташқари, икки давлат ўртасидаги ҳамкорлик масалалари ҳақида келишиб олишган.\n“Давлат раҳбарлари Трампнинг Японияга ташрифи доирасида профессионал гольфчи Хидэки Мацуяма билан гольф ўйнамоқчи эканлигини тасдиқлашди”, дейилади хабарда.\nЭслатиб ўтамиз, Абэ ва Трамп япон вазирининг АҚШга жорий йилнинг февраль ойидаги расмий ташрифи доирасида бирга гольф ўйнашган эди.


Темур нимадан ўлди?\nНурбек Хабарларга кўра, Самарқанд вилояти Жомбой тумани Саричашма қишлоғидаги 20-мактабнинг 8-синф ўқувчиси Темур Каримқуловни синфдошлари уриб ўлдирган.\nМарҳумнинг отаси Фарҳод Каримқуловнинг айтишича, воқеа 2003 йилнинг 26 декабрь куни соат тахминан 12 ларда юз берган. Темур синфдошлари билан мактаб спорт майдончасида футбол ўйнаётган вақтда ўртада келишмовчилик чиққан. Темурни синфдоши Илёс Расулов бошчилигидаги уч ўқувчи калтаклаган. Темур ярим соатча майдончада беҳуш ётган. Шундан сўнг Акмал ва Шавқиддин исмли синфдошлари йўловчи машинада туман марказий шифохонасига олиб бораётганда ўсмир йўлда вафот этган.\nТемурнинг яқинлари сўзларига қараганда, туман суд-тиббий экспертизаси бошлиғи Холмурод Холжигитов марҳум юрак хуружидан ўлгани ҳақида хулоса берган. Бироқ улар Темур ёшлигидан соғлом бўлганини таъкидламоқда. Унинг тиббий варақасида ҳам касалликка чалингани қайд этилмаган. Бундан ташқари, мурдани юваётган пайтда унинг кўкрак ва қорин қисмида кўкарган жойлар бор эди, дейди яқинлари.\n“Мазлум” инсон ҳуқуқлари жамияти вилоят бўлими раиси Нуриддин Комилов ҳокимлик масъуллари, ИИБ, туман халқ таълими бўлимидагилар воқеанинг аслида қандай кечганини яширишга ҳаракат қилаётганини айтади. Унинг билдиришича, воқеага гувоҳ бўлган ўқувчилардан спорт майдончасида жанжал бўлмагани тўғрисида тушунтириш хати ёздириб олинган.\n“Озодлик” мухбири билан суҳбатда бўлган Жомбой тумани халқ таълими бўлими бошлиғи Облоқул Холжигитов ҳам Темур юрак хуружидан вафот этганини таъкидлади. Унинг сўзларига қараганда, ўсмирнинг юрак пороги борлиги кўпчиликка маълум бўлган. У тиббий ҳисобда ҳам турган экан.\nО.Холжигитов айни пайтда воқеа сабаблари ўрганилаётганини маълум қилди.


«Евронигоҳ» қўшиқ танловида италиялик рок гуруҳ ғалаба қозонди\n28 ноябр 2021, Тошкент вақти: 07:10\nИталиянинг Maneskin рок гуруҳи.\nИталиянинг Maneskin рок гуруҳи 2021 йилги «Евронигоҳ» қўшиқ танловида ғолиб чиқди.\nТанловни дунё бўйлаб 200 миллионга яқин одам томоша қилди.\nТанлов финали 22 май куни Голландиянинг Роттердам шаҳрида бўлиб ўтди. Қатнашувчиларга профессионал панеллар ҳамда телефон ва Интернет орқали жамоатчилик овоз берди.\nФранция иккинчи, Швейцария учинчи, Исландия тўртинчи ўринни эгаллади.\nУкраина бешинчи, Россия эса тўққизинчи ўринни эгаллади. Россия номидан Тожикистонда туғилган қўшиқчи Манижа қатнашди.\nФиналга чиққанлар орасида Буюк Британия қўшиқчиси энг охирги ўринни эгаллади.


Эргокальцимин® – medu.uz – Дорилар ҳақида маълумотлар ўзбек тилида\nHome Йўриқномалар Эргокальцимин®\nПрепаратнинг савдо номи: Эргокальцимин®\nТаъсир этувчи модда (ХПН): эргокальциферол\nДори шакли: эритма флакон-томчилагичда.\nЭргокальциферол (Д2 витамини) – 5 г, этил спирти 1 л гача.\nАТХ коди: А11CC01\nЭргокальциферол (Д2 витамини) организмда фосфор ва кальций алмашинувини бошқаради, ичакда уларнинг сўрилишига (унинг шиллиқ қаватини ўтказувчанлигини ошиши ҳисобига) ва суяк тўқимасида адекват тўпланишига ёрдам беради. Эргокальциферолнинг таъсири кальций ва фосфор бирикмаларини бир вақтда киришида кучаяди. Препаратнинг фаоллиги ҳалқаро бирликларда (ХБ) кўрсатилади. 1 ХБ 0,000025 мг (0,025 мкг) кимёвий тоза Д2 витамини сақлайди.\nЭргокальциферол рахитни олдини олиш ва даволаш учун, шунингдек кальций алмашинувининг бузилиши билан боғлиқ бўлган суяк касалликларида (остеопорозни турли шакллари, остеомаляция), қалқонсимон бези олди безлари фаолиятини бузилишларида (тетания), туберкулёзни баъзи шаклларида, псориаз, югирикда қўлланади.\nБир томчи препарат тахминан 4000 ХБ, 1 мл – 200000 ХБ сақлайди. Препарат ичга суткада 10000-100000 ХБ дан овқат вақтида қабул қилинади. Энг юқори суткалик доза – 100000 ХБ ташкил қилади. Янги туғилган чақалоқлар ва эмизикли болаларда рахитни олдини олиш учун D2 витамини ҳомиладор аёлларга ҳомиладорликни 30-32 ҳафталигидан 400000-600000 ХБ дан бўлинган дозаларда 10 кун давомида ва эмизикли оналарга ҳар куни 500 ҲБ дан эмизишни биринчи кунидан бошлаб, то препаратни болага буюриш бошлангунича берилади. Профилактик восита сифатида болаларга бўлиб-бўлиб 500-1000 ХБ дан ҳар куни ҳаётининг 1-нчи йили давомида ёки 50000 ХБ дан ҳафтада 1 марта 8 ҳафта давомида ёки тезлаштирилган схема бўйича 300000-400000 ХБ 10-12 кун давомида берилади. Ўз вақтида туғилган болаларга 3 ҳафталигидан бошлаб профилактика мақсадида бир даволаш курсига 300000 ҲБ гача буюрилади. Чала туғилган чақалоқларга, эгизакларга ва сунъий озиқланишда бўлган болаларга ҳаётини 2 ҳафтасидан бошлаб бир курс давомида 600000 ХБ гача буюрилади. I даражадаги рахити бўлган болаларни даволаш учун кунига 10000-15000 ХБ дан 30-40 ёки 10 кун давомида, даволаш курси давомида 500000-600000 ХБ керак, II даражадаги рахитда – даволаш курси давомида 600000-800000 ХБ керак, 30-35 кун (ним ўткир кечишида) ёки 10-15 кун (ўткир кечишида); III даражадаги рахитда – 800000-1000000 ХБ, даволаш курси 40-60 кун (ним ўткир кечишида) ёки 10-15 кун (ўткир кечишида) ташкил қилади.\nОстеопороз ва остеомаляцияда Д2 витаминини кунига 3000 ХБ дозада буюрилади. Тетания хуружларини олдини олиш учун кунига – 1000000 ХБ гача витамин буюрилади. Туберкулёзли югириги бўлган катта беморлар учун суткалик доза 100000 ХБ ни ташкил қилади; Туберкулёзли югирикли 16 ёшгача бўлган болаларга, ёшига қараб, бир кунда 25000 дан 75000 ХБ гача буюрилади. Суткалик доза иккига бўлиниб овқатланиш вақтида қабул қилинади. Даволаш курси 5-6 ойни ташкил этади.\nПрепарат одатда яхши ўзлаштирилади, аммо кўнгил айниши, қусиш, бош оғриғи, холсизлик, таъсирчанлик, тана вазнини камайиши, сийишни тезлашиши кузатилиши мумкин.\nМеъда ва ўн икки бармоқ ичак яра касаллиги, меъда-ичак йўлларининг бошқа касалликлари, жигар, буйракнинг ўткир ва сурункали касалликлари, юракни органик шикастланишлари, туберкулёзни фаол шакллари, гиперкальциемияда қўллаш мумкин эмас.\nЭргокальциферол кальций тузлари билан бир вақтда қўлланилганда Д2 витаминининг токсиклиги ошади. Йод препаратлари билан бирга буюрилганда витамин оксидланади. Антибиотиклар (тетрациклин, неомицин) билан бирга қўлланилганида эргокальциферолни сўрилиши бузилади. Минерал кислоталари билан бирга қўллаш препаратни парчаланишига ва фаолсизланишига олиб келади.\nПрепарат кекса ёшдаги шахсларга (чунки организмда кальцийни тўпланишини кучайтириб, у атерокслеротик кўринишларни ривожланишига олиб келиши мумкин), гипертиреози бўлган беморларга, шунингдек 35 ёшдан ошган ҳомиладор аёлларга эҳтиёткорлик билан буюрилади. Д2 витамини тўпланиш хусусиятга эга, шу сабабли у шифокор кузатуви остида қабул қилинади ва узоқ вақт қўлланганида қон ва сийдикда кальций миқдорини текширишни ўтказиш керак.\nГипервитаминоз белгилари пайдо («Дозани ошириб юборилиши» бўлимига қаранг) бўлган ҳолларда препарат бекор қилинади.\nСимптомлари: (Д2 гипервитаминози) иштаҳани йўқолиши, кўнгил айниши, қусиш, умумий холсизлик, чанқоқлик, бош оғриғи, уйқунинг бузилиши, таъсирчанлик, гипертермия, сийдик томонидан ўзгаришлар (лейкоцитлар, оқсил, гиалинли цилиндрлар), полиурия, Д гипервитаминози кузатилади.\nДаволаш: қусишни чақириш ёки меъдани кўп миқдордаги фаоллаштирилган кўмирли суюқликда ювиш ва тузли сурги воситаларини бериш лозим. Организмга кальций киришини кескин чеклаш.\n5, 10 мл дан флакон-томчилагичларда.\nЁруғликдан ҳимояланган жойда, 100С дан юқори бўлмаган ҳароратда сақлансин.


Мустақиллик майдонининг қаршисида жойлашган МХХнинг собиқ марказий биносини «Metropol Group» МЧЖ 210 млрд сўмга сотиб олди. Компания бундан 4 ой олдин рўйхатдан ўтган. Таъсисчиси – 100 фоизлик улуш билан Дониёр Комилов.\nАйрим йирик кўчмас мулк объектларини хусусийлаштириш жараёнлари бўйича Давлат тендер комиссиясининг қарори қабул қилинди.\nУнга кўра, Тошкент шаҳри Сайилгоҳ кўчасида жойлашган собиқ МХХ биноси бўйича 210,0 миллиард сўм сотиб олиш нархи билан «Metropol Group» МЧЖ савдо ғолиби деб топилди.\nОчиқ манбаларга кўра, «Metropol Group» МЧЖнинг таъсисчиси – 100 фоизлик улуш билан Дониёр Абдулазизович Комилов ҳисобланади.\nДониёр Комилов – Ўзбекистон Республикаси ташқи ишлар вазири Абдулазиз Комиловнинг фарзанди.\n«Metropol Group» МЧЖ 2021 йил 23 февралда рўйхатдан ўтган.\nКомпаниянинг фаолият йўналиши сифатида тижорат ва бошқарув масалалари бўйича маслаҳат бериш фаолияти кўрсатилган.\nДониёр Комилов Ўзбекистондаги «Metropol Group» МЧЖдан ташқари, Россиядаги бир нечта корхоналарнинг ҳам таъсисчиси ҳисобланади.\n2016 йилда Москвада рўйхатдан ўтган, қимматли қоғозлар соҳасида фаолият юритувчи «Селена» МЧЖ ва молиявий хизматлар соҳасида фаолият юритувчи «КТС» МЧЖ шулар жумласидан.\nБундан ташқари, Дониёр Комилов 2010-2014 йилларда Газпромбанкнинг «Управляющая компания – Стратегические активы» ЁАЖ тузилмаси раҳбари бўлган. Шунингдек, 2015-2016 йилларда «Уралмашзавод» директорлар кенгашига аъзо бўлган.\nДониёр Комилов илмий соҳада ҳам фаолият юритади. Хусусан, 2012 йилда Россия Табиий фанлар академиясига аъзолик учун «Россия Федерациясида ижтимоий соҳа тармоқлари ривожланишининг давлат томонидан тартибга солиниши» мавзусида диссертация ёқлаган, шунингдек иқтисодиёт соҳасида бир қанча монографиялар чоп этган.\nМаълумот учун, 2018 йилда «Ўзбеккўмир» АЖ президент қарорига асосан Дониёр Комиловнинг бизнес ҳамкори Николай Емельянов томонидан ташкил этилган Россия компанияси – «ПрогрессГорТех» МЧЖга ишончли бошқарувга берилганди.\nБироқ, 2019 йилда ушбу қарорга ўзгартириш киритилиб, «Ўзбеккўмир» АЖ «ПрогрессГорТех» МЧЖга ишончли бошқарувга берилмайдиган бўлганди.\nАбдулазиз Комилов Сеулда Пан Ги Мун билан музокаралар ўтказди


Беларусда Россиянинг хусусий армияси жангчилари қўлга олинди — Sof.uz\n29.07 19:00 895 Жаҳон\nБелорусда Россиянинг "Вагнер" хусусий армиясининг 32 та чет эллик ёлланма жангчилари ҳибсга олинди. Бу ҳақда БелТА давлат агентлиги хабар бермоқда.\nҲибсга олиш 29 июлга ўтар кечаси содир бўлган. Беларус ҳуқуқни муҳофаза қилиш органларининг маълумотларига кўра, 9 августда бўлиб ўтадиган президентлик сайлов кампанияси даврида вазиятни беқарорлаштириш учун мамлакат ҳудудига 200 дан ортиқ жангариларнинг келганлиги тўғрисида маълумот келиб тушган. Россиялик аскарларнинг ҳар бирининг ёнида кичкина қўл юки ва учта катта оғир чамадон бор эди, улар автоуловга бир неча киши томонидан юкланган эди, деб ёзади агентлик.\nРеспубликага 1974-1996 йилларда туғилган эркаклар 25 июлга ўтар кечаси келишди. Улар Минск шаҳридаги меҳмонхоналардан бирида жойлашишди, сўнг 27 июль куни Минск вилоятидаги санаторияга кўчиб ўтишди, дейилади хабарда. У ерда маъмурият уларга эътибор қаратди: улар рус сайёҳларига ўхшамайдилар, спиртли ичимлик ичмайдилар, кўнгилочар муассасаларга бормайдилар, алоҳида сақланадилар ва ҳарбий услубдаги кийим киядилар.\nБеларус КГБсининг "А" махсус гуруҳи ходимлари Минск шаҳар ижроия қўмитасининг ИИВнинг ОМОН бўлинмаси кўмагида 32 кишини ҳибсга олдилар, мамлакат жанубида яна бир киши топилди ва ҳибсга олинди. Ҳозирда вазиятни Беларус Тергов қўмитаси текширмоқда.\nсайлов Беларус Вагнер\n25.09 09:42 104 Ўзбекистон


Сайёр қабул: Аҳолининг мурожаат қилиш маданияти тобора юксалмоқда.\nГап сайёр қабуллар ҳақида борар экан кейинги йилларда раҳбарлар томонидан шахсий ва сайёр қабуллар ўтказиш жараёни тезлашмоқда.\nФикримизни аниқроқ ифодалайдиган бўлсак, биргина Тўрақўрғон туманида ўтказилган сайёр қабулга ҳали ҳеч қанча вақт бўлгани йўқ. Халқ дардини тинглаш, уларнинг муаммоларига ечим топишда чарчамайдиган Адлия идоралари раҳбарлари олдидаги асосий мақсад ҳам аслида шу.\nҚарангки жорий йилнинг июнь ойида туманда ўтказилган сайёр қабулда 40 дан ортиқ мурожаат келиб тушган эди. Шундан 33 таси қаноатлантирилганди.\nБугун эса туман аҳолиси ўз ҳуқуқ ва манфаатлари йўлида идора раҳбарларига ўз фикрини аниқ ифодалай олиш даражасига етди. Бу ҳам бўлса уларнинг мурожаат қилиш маданиятини юксалаётганидан даракдир.\nДарҳақиқат фуқароларнинг мурожаат қилиш ҳуқуқи инсон ҳуқуқлари таъминланишининг муҳим омилларидан биридир. Ушбу ҳуқуқларни амалга оширишларида ўтказилган сайёр қабуллар улар учун нечоғлик аҳамият касб этишини яхши биламиз. Навбатаги сайр қабул бошқарма бошлиғи ўринбосари Анваржон Турсунов бошчилигида ўтказилди.\nКелиб тушган мурожаатларнинг сарҳисоб қиладиган бўлсак 60 га яқин мурожаатчи ижтимоий-маиший муаммолар, уй-жой, йўл таъминоти ва бошқа турли ўз ечимини излаётган масалалар билан қатнашдилар. Мурожаатчилар орасида “Катта қўрғонча” маҳалласида истиқомат қилувчи Турдиев Абдураҳмон ҳам бор.\n- ўғлим 2-чи гуруҳ ногирони, оилали 3 нафар фарзанднинг отаси. Ушбу вояга етмаган болаларнинг ягона боқувчи келиним бўлади. Бундан 2 ой олдин туман Тиббий меҳнат экспертизаси томонидан ўғлимнинг 3-гуруҳ ногирони сифатида расмийлаштирилди. Шу билан бир қаторда ногиролик учун тўланадиган нафақадан ҳам маҳрум қилдилар - дейди мурожаатчи.\nБу масала Адлия бўлими томонидан иш юритувига олиб, фуқарога ёрдам бериш чоралари кўрилмоқда.\nАслида мурожаатлар кўп, лекин тегишлилиги юзасидан олиб қарайдиган бўлсак 28 та мурожаат бўлим иш юритувига қабул қилинди. Сайёр қабулда иштирок этган 11 нафар туман ташкилотлари мутасаддилари қолган мурожаатларни назоратга олдилар.\nЭслатиб ўтамиз, 2019 йилнинг май-август ойларида Тўрақўрғонда олиб борилган кенг кўламли ишлар натижасида туман маркази ҳақиқий обод марказга айланганди. Ўйлаймизки обод марказда ўтказилаётган бу каби сайёр қабуллар натижасида халқимизнинг адлия идораларига ишончи ортиб бораверади.


Покистон бош вазирини танқид қилган мухолифатчи қўлга олинди\n23 октябр 2020, Тошкент вақти: 08:08\n“Мусулмон лига-Навоз” (PML-N) партиясининг таниқли аъзоси Аҳсон Иқбол.\n23 декабрь куни Покистонда мухолиф “Мусулмон лига-Навоз” (PML-N) партиясининг таниқли аъзоси Аҳсон Иқбол бош вазир Имрон Хонни танқид қилганидан кейин бир неча соат ўтиб, қўлга олинди.\nМаҳаллий матбуот хабарларига кўра, Покистоннинг коррупцияга қарши Миллий жавобгарлик бюроси Иқболни мамлакат шарқида спорт комплекси қурилиши лойиҳасида коррупцияга қўл уришда айбламоқда.\nИқболнинг ўзи унга қўйилган айбловни рад этмоқда. Партия матбуот котиби Марям Аврангзеб спорт комплекси лойиҳасини 2009 йилда Покистон халқ партияси бошлаганини, аммо кейинчалик лойиҳа тўхтаб қолганини айтди. Унинг сўзларига кўра, Иқбол лойиҳани қайта йўлга қўйган.\nАврангзеб Иқболнинг қўлга олиниши ортида сиёсий сабаблар борлигини айтди.\nИқбол собиқ бош вазир Навоз Шариф ҳокимиятининг ички ишлар вазири лавозимида ишлаган.\nҚўлга олинишдан олдин сиёсатчи бош вазир Хонни мамлакатнинг “энг катта тиланчиси” дея таърифлаб, Покистон иқтисодини оёққа турғазиш учун берилган миллиардлаб доллар қарзга қарамасдан, муайян натижага эриша олмасликда айблаган.


00:00 / 05.09.2012 | eski savollar | 1173\nАссалому алейкум шайҳ хазратлари. Аллоҳ қилаётган ишларизи баракотли қилсин ҳамда коплаб яхши ишларга сизни сабабчи қилсин. Сиздан бир муҳим масалада савол со'рамоқчиман. Саволим билимсизлигим ва китоб о'қимаганлигимдан болиши ҳам мумкин. Агар шундай бо'лса Устоз, илтимос қайси китобларни о'қиш лозимлигини айтсангиз. Мен ишлаб топган пулимни асосий қисмини ота-онамга бераман ва бу пулларни оилавий эҳтиёжларга, озиқ-овқат, кийим, даволаниш, о'қиш, уй қуриш кабиларга ишлатилади. Қолган қисмини аёлим ва о'з эҳтиёжимга (албатта ҳалолга сарфлашга ҳаракат қилган ҳолда, валлоҳу а'лам) ишлатаман. Устоз 1. шу то'грими яни мен топаётган пулимни ҳоҳлаганимча ишлатишим мумкинми (ҳалол ва исроф доирасида)?2. ёки мен (умуман мусулмон одам) топаётган пулимда бошқаларнинг ҳам (хусусан ота-онам, аҳли оилам, яқин/узоқ қариндошларим, қо'ни-қо'шни, бечра-мискинлар, бошқа мусулмонлар) ҳаққи борми?3. агар бошқаларнинг ҳаққи бо'лса унда қандай тақсимланиши лозим яни шариатимиз аҳкомларида аниқ мирдор ко'рсатилганми. (мисол учун менинг иш ҳақим 100 сом болса шундан бошқаларнинг ҳаққи қанча бо'лиши мумкин) Илтимос Устоз ёрдам берсангиз\n1.\tЎзингиз ишлатишга ҳақлисиз. Исроф қилишга эмас.2.\tАҳли оилангизни нафақа билан таъминлаш сизга вожибдир. Бошқа қариндошлар камбағал бўлсалар, уларга ҳам ёрдам берасиз.3.\tАниқ тақсимот йўқ. Фиқҳ китоблари, умуман, “Кифоя” китобидан “нафақа” бобини ўқинг.


Бишкекдаги Рус драма театридаги ёнғинда икки киши жароҳатланди | ҚИРҒИЗИСТОН ЯНГИЛИКЛАРИ\nБишкекдаги Рус драма театридаги ёнғинда икки киши жароҳатланди\nРус драм театри биносидаги ёнғин кечки соат саккизлар атрофида бошланган. Шифокорлар ёнғинда икки кишининг жабрланганини айтмоқдалар.\nЁнғиннинг чиқиш сабаби ҳали аниқланганича йўқ, бироқ ўт ўчирувчилар бинонинг иккинчи қаватидаги симдаги носозликлар ёнғиннинг бошланишига сабаб бўлган бўлиши мумкинлигини айтмоқдалар.\nВоқеа жойига борган шифокорлар Kloop.kg билан суҳбатда икки киши жароҳат олганини тасдиқладилар: бир қиз заҳарли газдан заҳарланган ва бир йигит бошига тушган номаълум предметдан бош мияси лат еган.\n«Мен ноутбукимни олгани киргандим. Ҳолат жуда қўрқинчли эди. Учқунга ўхшаш бир нарсани кўриб мен ўт ўчирувчиларни чақирдим, кейин бир хонага кирганимда бошимга бир нарса тушди», –деди жабрланган йигит.\nЁнғин бошланган вақтда драм театр биноси ичида саккиз киши бўлган, улар ярим соат ичида бино ичидан олиб чиқилганлар.\nТеатр ичида тутуннинг кўплиги одамларни излашни қийинлаштирганини айтди ўт ўчирувчилар.\n«Бутун бино тутунга тўлиб кетганди. Бироқ биз махсус тутунни киргизмайдиган аппаратларни тақдик ва одамларни топишда бу катта ёрдам кўрсатди», – деди Kloop.kg билан суҳбатда Первомай райони ёнғинга қарши кураш бўлими инпектори Жаннат Осмонов.\nҲозирги маълумотларга кўра, Рус драм театридаги ёнғин бинонинг иккинчи қаватида бошланган ва 60 квадрат метр жой куйиб кетган.\nАввалги мақолаДепутатлар ва министрлар қариндошлари Сатибалдиев ҳукуматидаги ишдан бўшатилди\nНавбатдаги мақолаСовуқлар туфайли мактаб ўқувчилари эртароқ каникулга чиқади


Янгийўлдаги газ портлаши. Аҳоли аввалроқ метан газ қуйиш шохобчасига уланган қувур бўйича хавотир билдирганди\n30 ноябр куни Янгийўл тумани, Қирариқ МФЙ, Истиқлол кўчаси, 80-уйнинг остидан ўтган юқори босимли газ қувуридан сизиб чиққан газ хонадонга тарқалиб, ҳаво аралашмаси билан қўшилиб, уйда электр чироғининг ёқилиши натижасида портлаш содир бўлди. Мазкур воқеа оқибатида икки киши ҳалок бўлгани хабар қилинди.\nФавқулодда вазиятлар вазирлигининг бирламчи маълумотига кўра, чақнашнинг асосий сабаби сифатида табиий газдан фойдаланиш қоидалари бузилиши тахмин қилинмоқда.\nМаҳаллий аҳолининг айтишича эса, хонадон яқинида ерости полиэтилен газ қувури ўтган бўлиб, у орқали метан газ қуйиш шохобчасига ёқилғи етказиб берилган. Ушбу маълумотни «Ҳудудгазтаъминот» АЖ Янгийўл туман филиали раҳбари Умид Тўйчиев ҳам тасдиқлади.\nПортлаш юз берган пайтда уйда бўлмай, тезкор хабардан сўнг зудлик билан ортга қайтган Фазлиддин Усмоновнинг Kun.uz’га маълум қилишича, қувурдан сизиб чиқаётган газ иси хонадон эгаларини безовта қилган ва бир неча марта мутасаддиларга шикоят қилинганди.\n«Бу ердан газ чиқиб турганини анча аввалдан билардик. Анча жойга мурожаат ҳам қилганмиз. Тезкор хабардан сўнг, етиб келсам, одамлар марҳумнинг турмуш ўртоғи ва қизини ошхонадаги вайроналар остидан олиб чиқишаётганди. Марҳумнинг жасадини эса бетон босиб қолганди. Аввалига ўғлини тополмадик. Бир соатлардан сўнг ФВВ ходимлари боланинг жасадини бетонлар орасидан топишди», — дейди ушбу хонадонга ён қўшни бўлган Фазлиддин Усмонов.\nЎтган йили 11 ноябр куни Қуйи Чирчиқ туманининг Сурум маҳалласидаги намунали уй портлаши оқибатида бир оиланинг 3 аъзоси вафот этган ва 3 киши бутун умрга мажруҳ бўлиб қолганди. Ўшанда ҳам портлашга намунали лойиҳа асосида қурилган уйлар яқинидан ўтказилган ерости полиэтилен газ қувури сабаб бўлганди.\nҚирариқ МФЙ раиси Лола Шоназарованинг айтишича, Қуйи Чирчиқдаги воқеадан сўнг, маҳалла фаоллари мутасаддиларга мурожаат билан чиққан.\n«Ҳеч ким келмаган, ижобий ҳал этилмаган. Шу елим қувур билан тортилган газ аслида метан газ қуйиш шохобчасига етказиб берилади. Аҳоли учун қишда газ йўқ, лекин тадбиркорлар фойдаланади. Оқибатда аҳолига мана шундай зиёни тегяпти. Битта оила пароканда бўлиб кетди», — деди маҳалла раиси.\n«Ҳудудгазтаъминот» АЖ Янгийўл туман филиали раҳбари Умид Тўйчиев эса қувурдан газ сизиб чиқиш тўғрисидаги аҳоли мурожаатидан бехабарлигини билдирди.\n«Мурожаатларни кўтардим, уларнинг шикоятида газ босими паст, деб берилган. Газ ҳиди чиқяпти деган мазмундаги мурожаат йўқ. Ҳар бир мурожаатни ўзим кўраман. Агар уларда мурожаат нусхаси бўлса, берсин», — деди у.\nТўйчиевнинг айтишича, еростидан метан газ қуйиш шохобчасига ўтказилган полиэтилен газ қувурига «Ҳудудгазтаъминот» эмас, балки «Ўзтрансгаз» АЖ хизмат кўрсатади. Портлаш юз берган хонадонда эса газ жиҳозлари бус-бутун турибди, яъни уй ичидаги газ жиҳозларидан газ сизиб чиқмаган.\nТошкент вилояти прокуратураси маълумотига кўра, ҳолат юзасидан Янгийўл туман прокуратураси томонидан Жиноят кодексининг 258-моддаси 2-қисми, а,б бандлари билан жиноят иши қўзғатилган ва дастлабки тергов ҳаракатлари олиб борилмоқда. Тергов якуни бўйича барча дахлдор шахслар доираси қамраб олиниб, жавобгарлик масаласи ҳал қилиниши Тошкент вилоят прокуратураси томонидан назоратга олингани айтилади.\nЧимкентдаги дорихонада юз берган портлаш оқибатида уч киши ҳалок бўлди